text:
Natu kaleni moukumwe eshi twa taalela exulilo lounyuni ou wa kulupa
“Mokukalafana ofye oinhimbu.” — EF. 4:25.
1, 2. Jehova okwa hala ovalongeli vaye ovanyasha novakulunhu ve mu longele ngahelipi?
MBELA ou li omunyasha? Ngeenge osho, kala wa shilipalekwa kutya ou holike neenghono molwaashi ou li oshitukulwa sheongalo laJehova lomounyuni aushe. Moilongo ihapu, omuvalu muhapu waavo hava ninginifwa, ovanyasha. Itashi tu tuu omukumo okumona ovanyasha vahapu tava waimine ongudu yaavo va tokola okulongela Jehova!
2 U li omunyasha, mbela oho hafele ngoo okukala novanyasha vakweni? Nopehe na omalimbililo osho ho ningi. Ohatu hafele okukala noomakula vetu. Ashike kutya nee otu li ovanyasha ile ovakulunhu, Kalunga okwa hala tu kale twa hangana eshi hatu mu longele kashi na nee mbudi kutya otwa dja meputuko la tya ngahelipi. Omuyapostoli Paulus okwa popya kutya Kalunga okwa hala “ovanhu aveshe va xupifwe nova fike meshiivo loshili.” (1 Tim. 2:3, 4) MEhololo 7:9 omwa popiwa ovalongelikalunga ovo va dja ‘moiwana aishe, momaludi aeshe nomovanhu aveshe nomomalaka aeshe.’
3, 4. (a) Ovanyasha vahapu kunena ove na omhepo ya tya ngahelipi? (b) Oikala ilipi tai tu kumwe nOvaefeso 4:25?
3 Kape na tuu eyooloko la kula pokati kovanyasha ovo hava longele Jehova naavo vomounyuni! Vahapu ovo ihava longele Jehova ove lihole vo vene, hava yandje ashike elitulemo kwaasho va hala. Ovakonakoni voinima vamwe ova ti kutya ovanyasha kunena ove lihole unene shi dulife nale. Onghedi omo hava popi naamo hava djala otai ulike kutya inava fimaneka vamwe, unene tuu ovanamido.
4 Omhepo ya tya ngaho oye tu dingilila. Osho osha ningifa ovanyasha ovalongeli vaJehova va mone shidjuu okuhenuka omhepo ya tya ngaho nokutambula ko etaleko laJehova. Nokuli nomefelemudo lotete, Paulus okwa li a mona kutya okwa pumbwa okuladipika ovaitaveli vakwao va henuke ‘omhepo yomupangeli ou ta longo paife movana vokuhadulika’ omo va “[endaenda] nale.” (Lesha Ovaefeso 2:1-3.) Ovanyasha ovo va mona kutya ove na okuhenuka omhepo ya tya ngaho nohava longo novamwaxe aveshe moukumwe, ove shii okupandulwa. Oikala ya tya ngaho otai tu kumwe naasho Paulus a popya eshi a ti kutya “mokukalafana ofye oinhimbu.” (Ef. 4:25) Okulonga pamwe twa hangana okwa fimana neenghono shi dulife nale unene tuu eshi exulilo lounyuni ou wa kulupa tali ehene popepi. Natu ka kundafaneni oihopaenenwa imwe oyo tai tu kwafele tu kale twa lenga omhumbwe yokukala tu na oukumwe opo tu kale twa hangana.
OVE LIMANGA KUMWE
5, 6. Oshilihongomwa shilipi hatu lihongo kuLot noukwaneumbo waye?
5 Mefimbo la pita, Jehova okwa li ha amene oshiwana shaye ngeenge otashi yambididafana momafimbo madjuu shi li moukumwe. Kunena, ovapiya vaKalunga kutya nee ovanyasha ile ovakulunhu otava dulu okulihonga koihopaenenwa yomOmbibeli. Oshihopaenenwa shimwe shomwaayo oshaLot.
6 Lot noukwaneumbo waye ova li monghalo ya nyika oshiponga molwaashi oshilando Sodom omo va li osha li tashi ka hanaunwa po. Ovaengeli vaKalunga ova li tava ladipike Lot a dje mo ye a ka hondame keemhunda, tava ti: “Xupifeni eemwenyo deni!” (Gen. 19:12-22) Lot okwa li a dulika, novanakadona vavali ova li va longela kumwe naye mokufiya po oshilando osho. Ndele shinyikifa oluhodi, ovapambele vavo vamwe kava li va longela kumwe navo. Ovalumenhu ovo va li va konga ovanakadona vaLot ve va hombole ova li ve wete omushamane a fa ta ningi “omashendjo.” Osho osha li sha kanififa eemwenyo davo. (Gen. 19:14) Lot oye ashike a li a xupa pamwe novanakadona ovo va longela kumwe naye.
7. Jehova okwa li a kwafela ngahelipi ovo va li va ulika omhepo yelongelokumwe eshi Ovaisrael va dja muEgipti?
7 Natu ka taleni vali koshihopaenenwa shimwe. Eshi Ovaisrael va dja muEgipti, kava li va enda meengudu di lili noku lili, keshe ongudu tai i nondjila yayo. Naashi Moses a li a “yelula eke laye kombada yefuta” naJehova te li tukula pokati, Moses ka li a enda po oye aeke ile nOvaisrael ashike vanini. Ndele ponhele yaasho, eongalo alishe ola li la enda poukukutu keameno laJehova. (Ex. 14:21, 22, 29, 30) Ova li va longela kumwe nova li va ya pamwe “nongudu inene yovanhu vohonde ilili” ovo vehe fi Ovaisrael. (Ex. 12:38) Ngeno opa li oohandimwe vamwe, tashi dulika nande okangudu kovanyasha va twa mo yavo molwaashi tava diladila kutya oyo iwa, ngeno oshe ke va nyikila oulai. Ngeno opa li oo a twa mo daye, ngeno Jehova ine mu xupifa. — 1 Kor. 10:1.
8. Ongahelipi oshiwana shaKalunga sha li sha ulika kutya oshi na oukumwe pefimbo laJosafat?
8 Pefimbo lohamba Josafat, oshiwana shaKalunga osha li sha taalela omutondi omunaenghono, “eengudu dihapu” dovanhu ovo va li ve va dingilila. (2 Omaf. 20:1, 2) Ashike ovapiya vaKalunga kava li va kendabala okufinda ovatondi vavo kuvo vene. Ponhele yaasho, ova li va konga ekwafo kuJehova. (Lesha 2 Omafimbo 20:3, 4.) Ovaisrael pauhandimwe kava li va ninga osho tava diladila ile osho ve wete ekandulepo lomukundu. Ehokololo lOmbibeli ola ti: ‘Ovajuda aveshe va kala ofika koshipala shOmwene pamwe nounona vavo novalikadi vavo novana vavo ovamati.’ (2 Omaf. 20:13) Ovanyasha novakulunhu ova li va tokola okukala neitavelo nokushikula omalombwelo aJehova, naJehova okwa li e va amena kovatondi vavo. (2 Omaf. 20:20-27) Mbela osho kashi fi oshihopaenenwa shiwa ngeenge twa taalela omashongo tu li oshiwana shaKalunga?
9. Oshike hatu lihongo shi na sha noukumwe meenghatu nomoikala yOvakriste vopefimbo lonale?
9 Ovakriste vopefimbo lonale navo ova li yo hava longele kumwe. Pashihopaenenwa, lwanima eshi Ovajuda novauyemo mOujuda va ninga Ovakriste, “ova diinina okukala melongo lovayapostoli nomekwatafano lavo, nomokupambula omungome nomokwiilikana.” (Oil. 2:42) Oukumwe wa tya ngaho owa li u liwetikile unene tuu pefimbo lomahepeko, opo va li va pumbwafana neenghono. (Oil. 4:23, 24) Mbela ito shi dimine kutya pomafimbo madjuu opo unene hatu kala twa pumbwa okulongela kumwe?
NATU KALENI MOUKUMWE ESHI EFIKU LAJEHOVA TALI EHENE POPEPI
10. Onaini oukumwe tau ka kala wa pumbiwa neenghono shi dulife nale?
10 Efimbo lomilaulu inali kala ko nande onale mondjokonona yovanhu oli li popepi. Omuprofeti Joel okwa popya kombinga yalo a ti kutya “efiku lomilaulu nolomudimbi.” (Joel 2:1, 2; Sef. 1:14) Ashike koshiwana shaKalunga, otali ka kala efimbo lokukala moukumwe. Dimbuluka eendjovo daJesus eshi a ti: “Okeshe tuu oshilongo tashi litwile ondubo musho vene, otashi teka po.” — Mat. 12:25.
11. Onghalo ilipi ya popiwa mEpsalme 122:3, 4 tai dulu okuyelekwa naayo yoshiwana shaKalunga kunena? (Tala efano pehovelo loshitukulwa.)
11 Pefimbo loudjuu munene monghalelo ei yoinima olo tali uya, otwa pumbwa okukala twa hangana shili. Oukumwe wopamhepo oo hatu ka kala twa pumbwa mokati ketu otau yelekwa nonghedi omo omaumbo omuJerusalem shonale a li a tungwa. Omaumbo oo okwa li a tungwa e li mumwe naasho osha li sha ningifa omupsalme a tange Jerusalem kutya ‘oshilando sha pakwa kumwe sha pamekwa.’ Osho osha li sha kwafela ovakalimo va kwafelafane nokwaamenafana. Shikwao vali, okukala kwomaumbo oo e li mumwe okwe va kwafela va kale ve na oukumwe wopamhepo moshiwana ashishe eshi tashi ongala shi longele Kalunga shi li “omapata Omwene.” (Lesha Epsalme 122:3, 4.) Nafye otwa pumbwa okukala ‘kumwe twa pamekwa’ paife nosho yo pomafimbo madjuu oo tae uya.
12. Oshike tashi ke tu kwafela tu xupe meponokelo loshiwana shaKalunga olo twa taalela?
12 Omolwashike okukala kwetu ‘kumwe twa pamekwa’ taku ka kala kwa fimanenena unene pefimbo lexulilo? Hesekiel etukulwa 38 okwa xunganeka eponokelo ‘laGog, medu laMagog’ ta ponokele oshiwana shaKalunga. Olo itali ka kala efimbo lokweefa nande osha shi tu tukaule. Osha yela kutya inatu hala nandenande oku ka konga ekwafo kounyuni. Ponhele yaasho, otwa hala oku ka kala tu na oukumwe filufilu novamwatate. Oshoshili kutya itatu ka xupa ashike molwaashi tu li mongudu yavo. Jehova nOmona otava ka xupifa pefimbo loudjuu munene ovo tava ifana edina laJehova. (Joel 2:32; Mat. 28:20) Mbela oshi li ngoo pandunge okudiladila kutya ovo inava kala moukumwe ve li oshitukulwa shoufita waKalunga, ovo va twa mo davo, otava ka xupifwa? — Mika 2:12.
13. Oilihongomwa ilipi ovanyasha ovo hava tila Kalunga tava dulu okulihonga mwaasho twa kundafana fiyo opapa?
13 Mbela inashi yela kutya kashi li pandunge okushikula eendjila dovanyasha ovo ve litukula ko nokukala kuvo vene? Otwa taalela efimbo opo hatu ka kala twa pumbwafana neenghono. Osho oshe tu kwatela mo atusheni, ovanyasha novakulunhu. Paife olo efimbo lokulihonga okulongela kumwe opo tu kale tu na oukumwe oo hatu ka kala twa pumbwa neenghono unene tuu pomafimbo oo twa taalela.
“MOKUKALAFANA OFYE OINHIMBU”
14, 15. (a) Jehova oku na elalakano lilipi momadiladilo eshi ta deula ovanyasha novakulunhu kunena? (b) Omayele elipi Jehova e tu pa oo tae tu tu omukumo tu kale twa hangana?
14 Jehova ote tu kwafele ‘tu mu longele, tu nediladilo limwe.’ (Sef. 3:8, 9) Ote tu deula tu dule okuwapalela elalakano laye laalushe. Osho osha kwatela mo shike? Okwa lalakanena ‘oku ka kwatakanifa muKristus aishe.’ (Lesha Ovaefeso 1:9, 10.) Okwa hala okuhanganifa oishitwa aishe oyo i na ehalo liwa meshito alishe nota ka pondola okuninga ngaho. Mbela osho otashi ku kwafele ngoo u li omunyasha u mone kutya osha pumbiwa okulongela kumwe nehangano laJehova?
15 Jehova ote tu hongo tu kale twa hangana paife nelalakano opo tu ka kale twa hangana fiyo alushe. Alushe Omishangwa ohadi tu lombwele tu kale hatu “filafana oshisho,” hatu “filafaneni olukeno,” hatu “lihekelekeni” notu “tungafane.” (1 Kor. 12:25; Rom. 12:10; 1 Tes. 4:18; 5:11) Jehova oku shi shii kutya Ovakriste inava wanenena, naasho otashi dulika shi kale eshongo okukala twa hangana, onghee hano, otu na okulihonga ‘okudiminafana po omatimba.’ — Ef. 4:32.
16, 17. (a) Elalakano la fimana lokwoongala kwopaKriste olashike? (b) Ovanyasha otava dulu okulihonga shike koshihopaenenwa shaJesus eshi a li omunyasha?
16 Jehova okwe tu pa yo okwoongala kwopaKriste oko taku tu kwafela tu lihonge okukala twa hangana. Ohatu lesha lwoikando etwomukumo olo tali hangwa mOvaheberi 10:24, 25. Elalakano limwe lokwoongala oko olo ‘okutwaafana omukumo mohole nomoilonga iwa.’ Ndele oshididilikwedi eshi okwoongala kwa tulwa po nelalakano opo tu dule ‘okukumaidafaneni, unene eshi hatu mono efiku olo tali ehene popepi.’
17 Eshi Jesus a li omunyasha, okwa tula po oshihopaenenwa shiwa shokuulika olupandu lelongekido olo. Eshi a li e na omido 12, okwa li a ya novadali vaye koshoongalele sha kula shopamhepo. Pomhito imwe okwa li ehe wetike, ndele hamolwaashi a ya kovanyasha vakwao vonhumba. Ponhele yaasho, okwa hangwa kuJosef naMaria ta kundafana oinima yopamhepo novahongi motembeli. — Luk. 2:45-47.
18. Ongahelipi omailikano etu taa dulu okuxumifa komesho oukumwe?
18 Kakele kokukulika ohole yokuholafana nokukala hatu pameke oukumwe wetu pokwoongala kwopaKriste, ohatu dulu okwiilikanenafana. Okwiilikana hatu pula Jehova oinima kondadalunde eshi hatu kwatele ovamwatate momailikano etu, otashi ke tu dimbulukifa okukala tu na ko nasha navo. Oinima ya tya ngaho kai na ashike okuningwa kOvakriste ovo ve li ovakulunhu. Ngeenge ou li omunyasha, mbela oho kendabala ngoo okuninga oinima oyo opo u pameke ekwatafano loye noukwaneumbo woye wopamhepo? Okuninga ngaho otaku ke ku kwafela uha kale wa kanyatela kounyuni ou wa kulupa oo tau ka hanaunwa po.
OSHO TASHI ULIKE KUTYA “MOKUKALAFANA OFYE OINHIMBU”
19-21. (a) Omonghedi ya tongomana ilipi hatu ulike kutya “mokukalafana ofye oinhimbu”? Yandja oihopaenenwa. (b) Oshilihongomwa shilipi to lihongo kunghee ovamwatate vamwe ve linyenga eshi pa holoka oiponga?
19 Oshiwana shaJehova ohashi dulika nale kefinamhango olo li li mOvaroma 12:5, tali ti: “Mokukalafana kwetu ofye oinhimbu.” Osho ohashi limonikila mo ngeenge pa holoka oiponga. MuDesemba 2011, oshikungulu shinene osha li sha eta efundja kokanhunhu kaPhilippine kedina Mindanao. Omaumbo e dulife 40 000 okwa li a yelulwa komeva moule woufiku umwe, mwa kwatelwa omaumbo mahapu ovamwatate. Ashike oshitaimbelewa osha popya kutya, “nokuli nofimbo okomitiye yoikwafa inai pyakudukwa okuyandja ekwafo, ovamwatate vokoitukulwa imwe ova li va tuma omakwafo.”
20 Sha faafana, eshi ekakamo ledu linene olo la li la etifa oshikungulu shinene sha dja mefuta sha denga Japan lokoushilo, ovamwatate novamwameme vahapu ova li va kanifa shihapu. Vamwe ova li va fyaala po hautuka. Yoshiko oo eumbo laye la hanaunwa po, oha di kokule nOlupale lOuhamba eekilometa 40 lwaapo. Okwa ti: “Otwa li twa kumwa eshi mefiku la landula ekakamo ledu, omupashukilishikandjo nomumwatate umwe va li ve uya tave tu kongo.” Okwa weda ko vali te limemesha ta ti: “Otwa pandula unene eshi eemhumbwe detu dopamhepo da filwa oshisho pauyadi keongalo. Shikwao vali, otwa pewa eendjafa, eenghaku, eendjato noikutu yokunangifa.” Oshilyo shimwe shokomitiye yokukwafela moiponga osha ti: “Ovamwatate vomoJapan ashishe ova li tava longele kumwe, tava kendabala okukwafelafana. Ovamwatate vamwe ova dja nokuli kokule kOilongo ya Hangana va kwafele. Eshi va pulwa kutya omolwashike ve uya va dja kokule neenghono, ova ti, ‘Otwa hangana novamwatate vomoJapan, nova pumbwa ekwafo.’” Mbela ku udite etumba eshi u li oshitukulwa shehangano olo hali file oshisho oilyo yalo? Oto dulu okukala noushili kutya Jehova okwa hafa neenghono eshi e wete omhepo youkumwe ya tya ngaho.
21 Okukala tu na omhepo ya tya ngaho paife otashi tu kwafele tu taalele omaudjuu omonakwiiwa twa hangana nonande moitukulwa imwe mounyuni otashi dulika tu tukulwe ko kovamwatate. Onghee hano, omhepo ya tya ngaho otai tu deulile omaudjuu oo e li poku tu hanga eshi onghalelo yoinima ei tai xulu po. Fumiko oo a li oshihakanwa shoshikungulu shidjuu moJapan, okwa ti: “Exulilo oli li popepi elela. Otwa pumbwa okutwikila okuyambidida ovaitaveli vakwetu fimbo twa teelela efimbo opo itapa ka kala vali oiponga.”
22. Oukumwe wopaKriste otau dulu okweeta ouwa tau kalelele ulipi?
22 Ovanyasha novakulunhu ovo have lihongo va kaleke po oukumwe paife, otave lilongekidile oku ka xupa pexulilo longhalelo ei yoinima ya kolokosha, ounyuni ou uhe na oukumwe. Ngaashi mefimbo la pita, Kalunga ketu ota ka xupifa oshiwana shaye. (Jes. 52:9, 10) Ino dimbwa kutya naave oto dulu oku ka kala umwe womwaavo tava ka xupifwa ngeenge owa kendabala okukala oshitukulwa shoshiwana shaKalunga sha hangana. Shimwe vali osho tashi ke tu kwafela osho okukala nolupandu laasho tu na nale. Oshitukulwa tashi landula otashi ka kundafana shi na sha naasho.


c: text/html

text:
OSHILESHWA 15
Omuprofeti umwe oo a li a pewa omamoniko e na sha nonakwiiwa
Daniel okwa li a xunganeka shi na sha nOuhamba waKalunga nokuuya kwaMessias. Daniel okwa li a mona eshi Babilon sha kwatwa ko
DANIEL, omunyasha oo a li e na oudiinini udidilikwedi, okwa li a ya moukwatwa kuBabilon fimbo Jerusalem inashi hanaunwa po. Daniel nosho yo Ovajuda vakwao, ovo va li va twalwa moukwatwa eshi ouhamba waJuda wa findwa, ova li va pewa emanguluko moinima yonhumba kepangelo laBabilon. Momukokomoko wefimbo alishe olo Daniel a kala muBabilon, Kalunga okwa li e mu nangeka noupuna. Okwa li yo e mu amena eshi a li a ekelwa mekololo leenghoshi nokwa li e mu pa omamoniko e na sha nonakwiiwa. Omaxunganeko a fimanenena aDaniel okwa popya unene shi na sha naMessias nepangelo laYe.
Daniel okwa li a pewa ouyelele u na sha nokuuya kwaMessias. Daniel okwa li a pewa ouyelele oo wa li tau ka kwafela oshiwana shaKalunga shi mone kutya Messias ile ‘Omwene Omuvaekwa’ okwa li te ke uya naini: Okwa li te ke uya konima eshi pa pita oivikemido 69 okudja eshi elombwelo li na sha noku ka tungulula ekuma laJerusalem la yandjwa. Molwaashi oshivike ohashi kala shi na omafiku aheyali, osha yela kutya oshivikemudo oshi fike pomido heyali. Elombwelo olo ola ka yandjwa momudo 455 K.O.P. Pefimbo opo, Daniel okwa hangwa a fya nale. Okudja mo 455 K.O.P., “oivikemido” 69 oya li ya kwata oule womido 483 ndele tai xulu momudo 29 O.P. Moshileshwa osho tashi landula ko, ohatu ka mona kutya oshike sha li sha ningwa po momudo oo 29 O.P. Daniel okwa li yo a mona memoniko kutya Messias ota ka “dipawa” opo a kulile ovanhu. — Daniel 9:24-26.
Daniel okwa li a mona kutya Messias ota ka nangekwa po e li Ohamba meulu. Daniel okwa li a mona memoniko likumwifi Messias, oo a popiwa mOmbibeli ‘a fa omona womunhu,’ te uya kolukalwapangelo laJehova. Memoniko olo, Jehova okwa pa Messias “eenghono nefimano [nouhamba, NW].” Ouhamba oo wopaMessias otau ka kalelela. Daniel okwa li yo e lihonga oshinima shimwe shihokwifa shi na sha nOuhamba wopaMessias, kutya Ohamba yopaMessias otai ka pangela pamwe navamwe, ovo va popiwa ve li ‘ovayapuki vaau wOkombadambada.’ — Daniel 7:13, 14, 27.
Ouhamba waKalunga otau ka hanauna po omapangelo ounyuni ou. Kalunga okwa li a pa Daniel ounongo opo a dule okufatulula ondjodi oyo ya li ya limbililika ohamba yaBabilon, Nebukadnesar. Ohamba oyo oya li ya mona mondjodi oshihongwafano shinenenene, osho sha li shi na omutwe woshingoldo, onhulo nomaoko oshisilveri, edimo neenho doshivela shitwima, omaulu oshivela shilaula neemhadi da longwa moshivela nomomunoko. Oya mona yo emanya la natuka komhunda ndele tali denge oshihongwafano osho keemhadi odo da li inadi kola, nokunyanyaula po oshihongwafano ashishe. Daniel okwa li a yelifa kutya oitukulwa i lili noku lili yoshihongwafano osho otai ulike komapangelo omanaenghono omounyuni oo a kala nokushikulafana okudja pepangelo laBabilon, molwaashi omutwe woshingoldo owa li tau faneke epangelo laBabilon. Daniel okwa li a mona kutya omapangelo oo taa ka pangela momafiku axuuninwa onghalelo ei youkolokoshi otaa ka katukilwa onghatu kOuhamba waKalunga. Ouhamba waKalunga otau ka hanauna po omapangelo aeshe ounyuni ou, ndele wo otau ka pangela fiyo alushe. — Daniel etukulwa eti-2.
Daniel okwa kala muBabilon fiyo a kulupa, nokwa li a mona eshi Babilon sha kwatwa ko. Ohamba Kores oya li ya kwata ko Babilon ngaashi ashike ovaprofeti va li va xunganeka. Konima yefimbo, Ovajuda ovo va li moukwatwa ova li va mangululwa peufwafimbo laKalunga. Ova li va mangululwa konima eshi pa pita omido 70 odo da li da xunganekwa kutya odi na okupita po okudja eshi eduumbo lavo la li la hanaunwa po. Ovajuda ova li va tungulula Jerusalem nosho yo otembeli yaJehova koshi yewiliko lovapangeli, ovapristeri nosho yo ovaprofeti ovadiinini. Ndele mbela oshike sha li tashi ka ningwa po konima yomido 483?
— Oshileshwa eshi osha kanghamena kembo laDaniel.

robotstxt: allowed

filter: keep


text:
Ei onhele yetu yelongelokalunga
“Ouladi omolwongulu yoye otau li nge.” — JOHANNES 2:17.
OMAIMBILO: 127, 118
1, 2. (a) Monakudiwa ovapiya vaJehova ova kala have mu longele peni? (b) Jesus okwa li e uditile ngahelipi otembeli yaJehova yomuJerusalem? (c) Oshike hatu ka kundafana moshitukulwa eshi?
OVAPIYA vaKalunga vonale nosho yo vokunena ove na eenhele dokulongela Kalunga. Pashihopaenenwa, eshi Abel a li a ningila Kalunga eyambo, otashi dulika a li a tunga oaltari. (Genesis 4:3, 4) Noa, Abraham, Isak, Jakob naMoses navo ova li va tunga eealtari. (Genesis 8:20; 12:7; 26:25; 35:1; Exodus 17:15) Jehova okwa li a lombwela Ovaisrael va tunge etwali. (Exodus 25:8) Lwanima okwe ke va lombwela va tunge otembeli. (1 Eehamba 8:27, 29) Konima eshi oshiwana shaKalunga sha aluka moukwatwa waBabilon, osha kala hashi ongala alushe meeshinagoga. (Markus 6:2; Johannes 18:20; Oilonga 15:21) Ovakriste vomefelemudo lotete ova kala hava ongala momaumbo. (Oilonga 12:12; 1 Ovakorinto 16:19) Kunena, oshiwana shaJehova mounyuni aushe ohashi ongala mOmalupale Ouhamba omayovi omilongo, omo have lihongo kombinga yaJehova noku mu longela.
2 Jesus okwa kala a fimaneka neenghono otembeli yaJehova oyo ya li muJerusalem. Ohole yaJesus yokuhola otembeli oya li ya dimbulukifa ovahongwa vaye eendjovo domupsalme odo tadi ti: ‘Ouladi wokukondjela ongulu yoye wa mana nge eenghono.’ (Epsalme 69:10; Johannes 2:17) Olupale lOuhamba kali fi “ongulu yOmwene” ngaashi otembeli yomuJerusalem ya li. (2 Omafimbo 5:13; 33:4) Ashike otu na okukala twa fimaneka neenghono eenhele detu delongelokalunga. Moshitukulwa eshi ohatu ka kundafana omafinamhango Ombibeli oo tae tu hongo nghee tu na okulihumbata ngeenge tu li pOmalupale Ouhamba, nghee tu na oku a fila oshisho nonghee hatu dulu okukwafela moku a futila. * — Tala eshangelo lopedu.
OTWA FIMANEKA OKWOONGALA KWETU
3-5. Olupale lOuhamba oshike, nongahelipi tu na okukala tu uditile okwoongala kwetu?
3 Olupale lOuhamba olo onhele ya fimana opo ovanhu hava ongala opo va longele Jehova. Okwoongala oku li oshali ya dja kuKalunga, nohaku tu kwafele tu pameke ekwatafano letu naye. Ohatu tuwa omukumo pokwoongala kwetu nokupewa ewiliko olo twa pumbwa, okudja kehangano laye. Oshi li oufembanghenda munene eshi Jehova nOmona ve tu shiva tu lye “koshililo shOmwene” oshivike keshe. (1 Ovakorinto 10:21) Inatu dimbwa nande kutya eshivo olo ole likalekelwa neenghono.
4 Jehova ote tu lombwele sha yela kutya okwa hala tu kale hatu ongala opo tu mu longele notu twaafane omukumo. (Ovaheberi 10:24, 25) Molwaashi otwa fimaneka Jehova, itatu ka faula okwoongala omolwomatomheno ahafele. Ohatu ulike kutya otu na olupandu lokwoongala kwetu moku ku lilongekidila noku ka kufa ombinga muko. — Epsalme 22:23.
5 Onghedi omo hatu lihumbata pokwoongala nomonghedi omo hatu file oshisho Olupale lOuhamba, otai ka ulika kutya otwa fimaneka Jehova shi fike peni. Otwa hala elihumbato letu li fimanekife edina laJehova olo luhapu hali kala la shangwa kOlupale lOuhamba. — Yelekanifa 1 Eehamba 8:17.
6. Ovanhu vamwe ova popya shike shi na sha nOlupale letu lOuhamba nosho yo ovo hava kala pokwoongala? (Tala efano pehovelo loshitukulwa.)
6 Ngeenge ohatu ulike kutya otwa fimaneka Olupale letu lOuhamba, vamwe navo otave ke shi didilika. Pashihopaenenwa, omulumenhu umwe wokuTurkey okwa ti: “Onda li nda kuminwa oukoshoki nelandulafano olo nda mona pOlupale lOuhamba. Ovanhu ova li va djala nawa, tave limemesha nova li va popifa nge nohamu. Osho osha kumwifa nge neenghono.” Omulumenhu oo okwa li a hovela okuya kokwoongala nokonima yefimbo lixupi okwa li a ninginifwa. Moshilando shimwe shomuIndonesia, ovamwatate ova li va shiva ovashiinda shavo, omukulunhu woshilando novakwanambelewa vamwe vali, va ka tale Olupale lOuhamba lipe. Omukulunhu woshilando okwa li a kuminwa ongushu yetungo, onghedi omo la ndulukwa nosho yo oshikunino shiwa osho shi li po. Okwa ti: “Oukoshoki wolupale eli otau ulike kutya ohamu tula moilonga osho hamu udifa.”
7, 8. Ongahelipi hatu dulu okuulika kutya otwa fimaneka Jehova ngeenge tu li pOlupale lOuhamba?
7 Jehova oye e tu shiva kokwoongala, nomolwaasho oku na ko nasha neholokepo letu nosho yo onghedi omo hatu lihumbata ngeenge tu li po. Onghee hano, otu na okukala tu na ondjele. Ngeenge tu li pokwoongala, Ihatu lihumbata nokudja monghedi yefimaneko la pitilila unene noihatu ulike emanguluko la pitilila unene nokudjala twa fa tu li meumbo. Oshoshili kutya Jehova okwa hala fye nosho yo ovo hatu shivi kOlupale lOuhamba tu kale po tu udite ouumbo. Ashike inatu hala nande okuulika okuhenefimaneko lokwoongala monghedi yonhumba. Nomolwaasho pokwoongala ihatu djala oikutu i li omuxwanaxwanena ile tu djale twa fa tu li meumbo. Ohatu henuka yo okukala hatu tumu nokulesha omatumwalaka opangodi, okukala hatu popi, hatu li ile hatu nu pefimbo lokwoongala. Ovadali ove na okuhonga ovana vavo vaha kale hava tondauka nokudanauka mOlupale lOuhamba. — Omuudifi 3:1.
8 Eshi Jesus a li a mona ovanhu tava landifile oinima motembeli yaKalunga, okwa li a handuka ndele te va taataa mo. (Johannes 2:13-17) POmalupale Ouhamba opo hatu lihongo kombinga yaJehova noku mu longela. Onghee hano, inashi yuka okukala hatu ungaunga noinima yeengeshefa pefimbo opo tu li pOlupale. — Yelekanifa naNehemia 13:7, 8.
OHATU KWAFELE MOKUTUNGA OMALUPALE OUHAMBA
9, 10. (a) Ongahelipi oshiwana shaJehova hashi tungu Omalupale Ouhamba, naasho osha etifa po shike? (b) Ongahelipi ehangano laJehova la kwafela omaongalo oo itaa dulu okutunga kuo vene Omalupale Ouhamba?
9 Oshiwana shaJehova mounyuni aushe ohashi longo noudiinini mokutunga Omalupale Ouhamba. Omalupale a tya ngaho ohaa ndulukwa, haa tungwa nohaa wapekululwa kovaliyambi ihava futwa. Oshidjemo, moule womido 15 da ka lupuka, otwa tunga Omalupale Ouhamba mawa e dulife po 28,000 mounyuni aushe, ile tu tye, efiku keshe otwa tunga Omalupale Ouhamba atano lwaapo.
10 Ehangano laJehova ohali longifa ovaliyambi nosho omayambidido opo ku tungwe Omalupale Ouhamba keshe opo a pumbiwa. Ohatu dulika kefinamhango lOmbibeli olo tali ufa kutya ovo ve na shihapu otava dulu okukwafela ovo vehe na. (Lesha 2 Ovakorinto 8:13-15.) Mbela osho osha pondola ngoo? Opa tungwa Omalupale Ouhamba mahapu a tungilwa omaongalo oo itaa dulu okutunga kuo vene.
11. Ovamwatate vamwe ova ti shike shi na sha nOmalupale Ouhamba avo mape, naasho ou shi uditile ngahelipi?
11 Ovamwatate vokeongalo limwe lokuCosta Rica ova ti: “Ngeenge tu li pOlupale lOuhamba otwa fa ashike hatu tu ondjodi. Katwa li hatu shi itavele molwaashi Olupale letu liwa ola pwa okutungwa filufilu momafiku ashike ahetatu. Osho osha ningifwa tashi shiiva omolwomanangekonoupuna aJehova, omalongekido oo a ningwa kehangano laye nomolweyambidido lovamwatate ovaholike. Onhele ei yokulongela Kalunga oi li shili omaano e na ondilo, oshinima shiwa osho Jehova e tu pa. Otwe shi pandula neenghono.” Ohashi tu hafifa shili okuuda ovamwatate novamwameme tava pandula Jehova omolwaasho e va ningila. Otwa hafa yo eshi ovamwatate mounyuni aushe tava mono Omalupale Ouhamba avo vene. Osho osha yela kutya Jehova ota nangeke noupuna oilonga yokutunga Omalupale Ouhamba, molwaashi shimha ashike a tungwa, ovanhu vahapu ohava hovele okuuya kokwoongala ve lihonge kombinga yaJehova. — Epsalme 127:1.
12. Ongahelipi to dulu okukwafela mokutunga Omalupale Ouhamba?
12 Ongahelipi to dulu okukwafela mokutunga Omalupale Ouhamba? Otashi dulika naave to dulu okuliyamba u kwafele moilonga ya tya ngaho. Nakeshe umwe womufye ota dulu okuyambidida pashimaliwa okutungwa kwOmalupale Ouhamba. Ngeenge hatu ningi keshe osho hatu dulu opo tu yambidide oilonga ya tya ngaho, ohatu mono ehafo olo hali di mokuyandja, naasho sha fimanenena, ohatu tumbalekifa Jehova. Ohatu shikula oshihopaenenwa shoshiwana shaKalunga shopefimbo lOmbibeli osho sha li hashi yambidida nouladi okutunga eenhele dasho delongelokalunga. — Exodus 25:2; 2 Ovakorinto 9:7.
OHATU KALEKE OLUPALE LOUHAMBA LA KOSHOKA
13, 14. Oshike hatu lihongo mOmbibeli osho tashi ulike kutya otu na okukaleka Olupale letu lOuhamba la koshoka nokukaleka oinima melandulafano?
13 Jehova oKalunga a koshoka nomuyapuki. Oye Kalunga kelandulafano. Nomolwaasho hatu kaleke olupale letu la koshoka nokukaleka oinima melandulafano. (Lesha 1 Ovakorinto 14:33, 40.) Opo tu kale twa koshoka notuvayapuki ngaashi Jehova, otu na okukaleka elongelokalunga letu, okudiladila, eenghatu nosho yo omalutu etu a koshoka. — Ehololo 19:8.
14 Ngeenge ohatu kaleke Olupale lOuhamba la koshoka noinima i li melandulafano, ohatu ka kala tu udite etumba eshi hatu shivi ovanhu kokwoongala kwetu. Ovanhu otava ka mona kutya ohatu tula shili moilonga osho hatu udifa kombinga younyuni mupe wa koshoka. Otava ka mona yo kutya ohatu longele Kalunga omuyapuki nomukoshoki oo ta ka ninga edu eli oparadisa iwa. — Jesaja 6:1-3; Ehololo 11:18.
15, 16. (a) Omolwashike ihashi kala alushe shipu okukaleka Olupale lOuhamba la koshoka, ndele omolwashike tu na alushe oku li kaleka la koshoka? (b) Oilonga yokuwapaleka Olupale leni lOuhamba ohai unganekwa ngahelipi, naatusheni otu na oufembanghenda washike?
15 Ovanhu ohava kala ve na omaetepo a yoolokafana e na sha nokuwapaleka. Omolwashike shi li ngaho? Otashi dulika omolwonghedi omo va putuka. Shikwao vali, vamwe ohava di meenhele di yadi ondwi ile mu na omapandavanda a kaka neenghono nohaa kala e yadi eenhata. Vamwe kave na omeva a wana ile oiwapalekifo. Ashike kashi na nee mbudi kutya ohatu di peni ile ovanhu vomoshitukulwa shetu ova tala ko ngahelipi oukoshoki, otu na okukaleka Olupale lOuhamba la koshoka noinima i li melandulafano. Olupale oli li onhele opo hatu longele Jehova. — Deuteronomion 23:14.
16 Ngeenge otwa hala Olupale lOuhamba li kale la koshoka ngaashi tashi dulika, otwa pumbwa okuliunganeka nawa. Ovakulunhuongalo ohava ningi elandulafano leongalo nokushilipaleka kutya ope na alushe oiwapalekifo noilongifo ya wana. Ohava unganeke yo oilonga opo i pwe okulongwa. Oinima imwe ohai pumbwa okuwapalekwa alushe konima yokwoongala keshe, ndele imwe inai pumbwa. Atusheni otu na oufembanghenda wokukufa ombinga mokuwapaleka Olupale letu lOuhamba.
OHATU FILE OSHISHO OLUPALE LETU LOUHAMBA
17, 18. (a) Oshike hatu lihongo monghedi omo oshiwana shaJehova shopefimbo lonale sha kala hashi file oshisho otembeli? (b) Omolwashike tu na okufila oshisho Olupale letu lOuhamba?
17 Ohatu kaleke yo Olupale letu monghalo iwa mokuwapekulula opo sha pumbiwa. Osho osho ovapiya vaJehova vopefimbo lonale va li va ninga. Pashihopaenenwa, pefimbo lokupangela kwohamba Joas yaJuda, ovanhu ova li va yandja omayambidido opashimaliwa kotembeli. Ohamba oya li ya lombwela ovapristeri va longife oimaliwa oyo mokuwapekulula otembeli opo sha pumbiwa. (2 Eehamba 12:4, 5) Lwanima omido di dulife po 200, ohamba Josia nayo oya li ya longifa omayambidido oo a yandjwa kotembeli opo i fute omolwewapekululo. — Lesha 2 Omafimbo 34:9-11.
18 Eekomitiye dOitaimbelewa dimwe oda didilika kutya ovanhu moilongo yavo inava ikilila okukaleka omatungo ile oilongifo monghalo iwa. Otashi dulika omolwaashi moilongo omo omu na ashike ovanhu vanini ve shii okulonga oilonga ya tya ngaho. Ile tashi dulika vehe na oimaliwa ya wana yokuwapekululifa. Ashike ngeenge ihatu wapekulula Omalupale Ouhamba ngeenge sha pumbiwa, otaa ka kala taa monika nai novanhu otave ke shi didilika mo. Itae ke va pa oundombwedi muwa. Ponhele yaasho, ngeenge atusheni otwa ningi keshe osho hatu dulu tu file oshisho Omalupale Ouhamba, ohatu ka fimanekifa Jehova noitatu ka hepeka oimaliwa oyo ovamwatate hava yambidida.
19. Oshike to ka ninga po opo u ulike kutya owa fimaneka onhele opo ho longele Jehova?
19 Olupale lOuhamba etungo olo la yapulilwa Jehova. Kali fi lomunhu ile leongalo lonhumba. Ngaashi twa kundafana moshitukulwa eshi, omafinamhango Ombibeli otae ke tu kwafela tu kale tu na oikala ya yuka i na sha nonhele opo hatu longele Kalunga. Molwaashi otwa fimaneka Jehova, ohatu ulike efimaneko li na sha nokwoongala kwetu nosho yo Olupale lOuhamba. Ohatu yandje omayambidido opashimaliwa nehafo opo ku tungwe Omalupale Ouhamba, nohatu longo noudiinini tu a kaleke monghalo i li nawa nokwa koshoka. Ngaashi Jesus, ohatu ulike ouladi wetu nosho yo efimaneko lonhele opo hatu longele Jehova. — Johannes 2:17.
^ okat. 2 Oshitukulwa eshi otashi yukifa unene elitulemo kOmalupale Ouhamba. Ashike omayele oo okwa yukifwa yo kOmalupale Oyoongalele neenhele vali dikwao opo hapa longelwa Jehova.


text:
Omolwashike Eendombwedi daJehova hadi lundulula eudeko lado li na sha nOmbiibeli?
Eudeko letu alushe ohali kala la kanghamena kOmbiibeli, onghee hano ohatu lundulula efatululo letu she likolelela keudeko la yela lomishangwa. *
Omalunduluko a tya ngaho oku li metwokumwe nomayele Ombiibeli oo taa hangwa mOmayeletumbulo 4:18 kutya: “Fimbo elila lovayuki li li ngaashi eluwa tali tende, lo tali eta ouyelele tau hapupala fiyo omutenya tau tu.” Ngaashi ashike etango ngeenge tali piti hali eta ouyelele, Kalunga naye ohe tu pe eudeko lopakalunga li na sha noshili peufwafimbo laye la wapala. (1 Petrus 1:10-12) Ngaashi Ombiibeli ya xunganeka, Kalunga ota endelelifa ‘efimbo lexulilo.’ — Daniel 12:4.
Omalunduluko oo kae na oku tu kumwifa ile oku tu piyaaneka. Nokuli noshiwana shaKalunga shonale osha li shi na etaleko la puka nova li ve na oku li lundulula.
Moses okwa li e lininga ye mwene omuxupifi wOvaisrael oule womido 40 ofimbo Kalunga ine mu nangeka po. — Oilonga 7:23-25, 30, 35.
Ovayapostoli ova li va dopa okuuda ko exunganeko olo la li tali popi shi na sha nefyo nenyumuko laMessias. — Jesaja 53:8-12; Mateus 16:21-23.
Ovakriste vamwe ova li ve na etaleko la puka li na sha ‘nefiku lOmwene.’ — 2 Ovatessaloniki 2:1, 2.
Lwanima, Kalunga okwa ke va pukulula, notu na elineekelo kutya ota ka twikila oku tu ningila sha faafana. — Jakob 1:5.
^ okat. 2 Ihatu holeke elunduluko letu li na sha neudeko letu loinima yOmbiibeli. Ashike ohatu nyanyangida ouyelele oo. Pashihopaenenwa, tala oshitukulwa shi na oshipalanyole “Eudeko la pepalekwa” osho hashi hangwa moishangomwa yetu oyo i li kointaneta.


text:
“Omwene ava vaye oku va shii”
“Ou e hole Kalunga, oye a shiivika kuye.” — 1 KOR. 8:3.
1. Hokolola oshimoniwa osho tashi popi shi na sha nokutomhafana kwa puka oko kwa li kwa pukifa vamwe vomoshiwana shaKalunga. (Tala efano pehovelo loshitukulwa.)
EFIKU limwe ongula, Omupristeri Omukulunhu Aron okwa li a fikama poshivelo shetwali laJehova e kwete oshikwatelwa shomakala mu na oitwimino. Polwaamba laye opa li Korah novalumenhu 250 ovo navo keshe umwe e kwete oikwatelwa yomakala mu na oitwimino tave i twimine Jehova. (Num. 16:16-18) Potete, ovalumenhu aveshe ovo ova li tava monika va fa ovalongeli vaJehova ovadiinini. Ndele mepingafano naAron, ovalumenhu ovo ova li ovanashibofa ve na ounhwa nova hala okunangekwa po ve li ovapristeri. (Num. 16:1-11) Ova li tave lifufya mokudiladila kutya Kalunga okwa hokwa onghedi yavo yoku mu longela. Ashike osho va li tava diladila osha li sha handukifa Jehova, oo ha mono momitima nokwa li a didilika oihelele yavo. — Jer. 17:10.
2. Moses okwa li a xunganeka kombinga yashike, neendjovo daye oda li da wanifwa po ngahelipi?
2 Ngonghela, Moses okwa li a xunganeka a ti: “Ongula inene Omwene ta ka holola olyelye [waye].” (Num. 16:5) Shilishili, Jehova okwa li a ulika kutya oolye tave mu longele moshili naava itave mu longele moshili eshi “omundilo wa dja kOmwene ndele wa lungwinifa po [Korah novalumenhu] venya 250 ava va eta oitwiminifo.” (Num. 16:35; 26:10) Pefimbo opo tuu opo, Jehova okwa li a xupifa Aron, osho tashi ulike kutya okwa li omupristeri nomulongelikalunga washili. — Lesha 1 Ovakorinto 8:3.
3. (a) Onghalo ilipi ya li ya holoka po pefimbo lomuyapostoli Paulus? (b) Oshihopaenenwa shilipi Jehova a tula po omido omafele da pita shokuungaunga novanashibofa?
3 Omido 1 500 lwaapo konima yaasho, onghalo ya faafana oya ka holoka po pefimbo lomuyapostoli Paulus. Vamwe ovo va li va talika ko ve li Ovakriste ova li va tambula ko omahongo oipupulu ashike ova li natango tava twikile okweendafana neongalo. Pakutala, ovashunimonima ovo otashi dulika kava li naanaa va yooloka ko kuvamwe meongalo. Ndele oushunimonima wavo owa li wa nyika oshiponga kOvakriste ovadiinini. Omambungu oo a li moikafa yeedi okwa li taa “nyono po eitavelo lavamwe.” (2 Tim. 2:16-18) Ashike oshinima osho Jehova ka li e shi tala ko shanafangwa, naPaulus okwa li e shii onghedi omo Jehova a li a ungaunga novanashibofa, Korah novayambididi vaye konima yomido omafele da pita. Moshinima eshi, natu ka konakoneni oshitukulwa shihokwifa shomushangwa umwe nokutala kutya oshike hatu lihongo mo.
“AME OMWENE IHANDI LUNDULUKA”
4. Paulus okwa tomhwa kombinga yashike, nongahelipi a li a ulika kutya okwa tomhwa eshi a shangela Timoteus?
4 Paulus okwa li e na oushili kutya Jehova ota ka didilika mo ovalongelikalunga ovanaihelele nokwa li yo a tomhwa kutya Jehova ota ka didilika mo ovo hava dulika kuye. Paulus okwa ulika kutya okwa tomhwa mokutala komautumbulilo oo a longifa eshi a nwefwa mo a shangele Timoteus. Konima eshi Paulus a popya shi na sha nanghee oushunimonima wa yahameka nale vamwe meongalo, okwa ti: “Nande ngaha, ekanghameno la pama laKalunga tali kala la pamenena, ndele ou na oshihako eshi: Omwene ava vaye oku va shii, nakeshe tuu ou ta ifana edina lOmwene, na efe ouhenouyuki.”— 2 Tim. 2:18, 19.
5, 6. Oshike shididilikwedi shi na sha noutumbulilo “ekanghameno la pama laKalunga” oo wa longifwa kuPaulus, naasho otashi dulika sha li sha kuma ngahelipi Timoteus?
5 Oshike shididilikwedi shi na sha nokuhoolola kwaPaulus omautumbulilo oo a longifwa momushangwa oo? Outumbulilo “ekanghameno la pama laKalunga” owa holoka ashike momushangwa oo mOmbibeli. Ombibeli oya longifa oshitya “ekanghameno” tashi ulike koinima i lili noku lili mwa kwatelwa Jerusalem sho venevene osho sha li oshilandopangelo shaIsrael shonale. (Eps. 87:1, 2, yelekanifa no-NW.) Onghandangala oyo Jesus a dana melalakano laJehova otai faafanifwa yo nekanghameno. (1 Kor. 3:11; 1 Pet. 2:6) Paulus okwa li e na shike momadiladilo eshi a shanga kombinga ‘yekanghameno la pama laKalunga’?
6 Paulus okwa tumbula “ekanghameno la pama laKalunga” movelishe omo a tofa eendjovo daMoses odo a li a popya shi na sha naKorah novayambididi vaye, odo di li muNumeri 16:5. Paulus okwa li ta popi shi na sha noiningwanima yopefimbo laMoses, ta kendabala okuladipika Timoteus noku mu dimbulukifa kutya Jehova oha dulu okudidilika mo ovanashibofa noha ningi po sha. Ngaashi ashike Korah, ovashunimonima navo kava li va dula okuya moshipala elalakano laJehova. Paulus ka li a yelifa moule kutya “ekanghameno la pama laKalunga” otali faneke shike. Ndele omautumbulilo oo a li a longifa okwa li a kwafela Timoteus a kale e lineekela meendjila daJehova.
7. Omolwashike hatu dulu okukala noushili kutya Jehova ota ka katuka pauyuki nonoudiinini?
7 Omifikamhango daJehova da tongomana ihadi lunduluka. Epsalme 33:11 ola ti: “Omhangela yOmwene otai kalelele, nomadiladilo omutima waye okomapupi nomapupi.” Omishangwa dimwe oda popya kutya ounamapangelo waJehova, ohole ina oudiinini, ouyuki noudiinini waye otai kala fiyo alushe. (Ex. 15:18; Eps. 106: 1, NW; 112:9; 117:2) Malakia 3:6 okwa ti: “Ame Omwene ihandi lunduluka.” Sha faafana, Jakob 1:17 okwa ti kutya puJehova kape “nomalundululo ile omapilauko ouyelele nomulaulu.”
“OSHIHAKO” SHOPAFANEKO OSHO TASHI PAMEKE EITAVELO LETU MUJEHOVA
8, 9. Oshilihongomwa shilipi hatu lihongo ‘moshihako’ shomefaneko laPaulus?
8 Mu 2 Timoteus 2:19, Paulus okwa li a longifa efaneko li na sha nekanghameno oko kwa shangwa etumwalaka onga oshinima sha dengwa oshihako. Pefimbo lonale, ovanhu ova li hava shange omashangelo peefulula domatungo tashi dulika taa ulike kutya olyelye e li tunga ile mwene walo. Paulus oye omushangi wOmbibeli wotete a longifa efaneko olo. * Oshihako osho shi li ‘kekanghameno la pama laKalunga’ oshi na omatumwalaka opavali. Lotete, “Omwene ava vaye oku va shii” netivali, ‘Keshe tuu ou ta ifana edina lOmwene, na efe ouhenouyuki.’ Osho otashi tu dimbulukifa osho sha shangwa muNumeri 16:5. — Lesha.
9 Oshilihongomwa shilipi hatu lihongo ‘moshihako’ shomefaneko laPaulus? Ohatu lihongo mo oilihongomwa yopavali ya fimanenena i na sha netaleko laJehova, oyo kutya: (1) Jehova oku hole ovo ovadiinini kuye nosho yo (2) Jehova oku tonde okuhenouyuki. Mbela oshilihongwa osho osha pambafana ngahelipi noshinima shi na sha noushunimonima meongalo?
10. Eenghatu dovashunimonima oda li da kuma ngahelipi ovadiinini vopefimbo laPaulus?
10 Timoteus nosho yo ovadiinini vakwao vamwe otashi dulika va li va piyaanekwa neenghono keenghatu dovashunimonima ovo va li mokati kavo. Ovakriste vamwe otashi dulika va li tave lipula kutya omolwashike ovanhu va tya ngaho va efiwa va kale meongalo. Ovadiinini ovo otashi dulika va li va limbililwa ngeenge Jehova oha yoolola ngoo shili pokati kaavo tava kendabala okukala ovadiinini kuye novashunimonima ovo tave liningifa va fa tave mu longele. — Oil. 20:29, 30.
11, 12. Ongahelipi onhumwafo yaPaulus ya li ya pameka eitavelo laTimoteus?
11 Osha yela kutya omumwafo yaPaulus oya li ya pameka eitavelo laTimoteus eshi a li e mu dimbulukifa oshiningwanima shi na sha nanghee Jehova a li a ulika kutya okwa hokwa omudiinini Aron nokuulika kutya ina hokwa omunaihelele Korah nongudu yaye, e va nyaneka pomutenya noku va hanauna po. Paulelalela, Paulus okwa li ta ti kutya nonande mokati kavo omwa li Ovakriste ovanaipupulu, Jehova ota ka didilika mo ovo vaye, ngaashi ashike a li e shi ninga pefimbo laMoses.
12 Jehova iha lunduluka, nohatu dulu okukala twe mu lineekela. Oku tonde okuhenouyuki nomokweendela ko kwefimbo ota ka nyaneka pomutenya ovalongi vowii ovo inava hala okulivela ombedi. Molwaashi Timoteus okwa li umwe womwaavo ‘tava ifana edina lOmwene,’ okwa li yo a dimbulukifwa kutya oku na okulungama aha nwefwe mo kokuhenouyuki kwOvakriste ovanaipupulu. *
OKULONGELA KALUNGA NOMUTIMA AUSHE KAKU FI OSHIMHA
13. Ohatu dulu okukala nelineekelo lilipi?
13 Nafye ohatu dulu okupamekwa pamhepo keendjovo daPaulus da nwefwa mo. Komesho yaaishe, otashi hekeleke okushiiva kutya Jehova oku wete kutya otu li ovadiinini kuye. Osho inashi hala kutya oku tu wete ashike ngahenya ndele ke na nafye, ponhele yaasho, Jehova oku na ko nasha filufilu naava vaye. Ombibeli oya ti: “Omesho Omwene taa tale edu alishe, opo a kwafe neenghono ovo have liameke kuye nomutima aushe.” (2 Omaf. 16:9) Onghee hano, ohatu dulu okukala noushili filufilu kutya keshe osho hatu longele Jehova ‘nomutima wa yela’ kashi na fiku shi kale oshimha. — 1 Tim. 1:5; 1 Kor. 15:58.
14. Jehova ke hole okulongelwa kovanhu ve na oikala ilipi?
14 Otashi hekeleke yo okushiiva kutya Jehova ke hole ovo tave mu longele noihelele. Ngaashi naanaa omesho aye “taa tale edu alishe,” ota dulu okudidilika ovo itave “liameke kuye nomutima aushe.” Omayeletumbulo 3:32 oya ti kutya “omupukifi oye oixuna kOmwene.” Omupukifi ongaashi ovanhu ovo have liningifa va fa ovaduliki ofimbo tava nyono meholeko. Nonande ovanhu va tya ngaho otashi dulika va holeke nelungi ovanhu vakwao omanyono avo oule wokafimbo, Jehova omunaenghono adishe nomuyuki okwa ti kutya “Ou [ta] holeke omatauluko aye, ita ka mona elao.” — Omayel. 28:13; lesha 1 Timoteus 5:24; Ovaheberi 4:13.
15. Oshike tu na okuhenuka, nomolwashike?
15 Vahapu vomoshiwana shaJehova ove mu liyandjela nomutima aushe. Hanaanaa umwe meongalo ta ka tambula ko owina eenghedi doihelele dokulongela Kalunga. Ashike ngeenge osha li sha ningwa pefimbo laMoses nopefimbo lOvakriste vomefelemudo lotete, otashi dulu yo okuningwa kunena. (2 Tim. 3:1, 5) Ndele mbela otu na okukala twa limbililwa Ovakriste vakwetu hatu fekele kutya otashi dulika vehe fi ovadiinini kuJehova? Hasho nandenande. Osha puka okukala hatu fekele kutya ovamwatate novamwameme kave fi ovadiinini kuJehova. (Lesha Ovaroma 14:10-12; 1 Ovakorinto 13:7.) Okukala neamo lokulimbililwa oudiinini wavamwe meongalo otaku dulu oku tu yahameka pamhepo.
16. (a) Oshike osho keshe umwe womufye ta dulu okuninga opo a kelele oihelele iha mene omidi momutima waye? (b) Oilihongomwa ilipi hatu lihongo moshimhungu ‘ Liyelekeni nye vene nokulipulapula’?
16 Omukriste keshe oku na ‘okukonakona oilonga yaye mwene.’ (Gal. 6:4) Omolweamo letu loulunde, otashi dulika ngoo pa holoke eamo lokuhe na oudiinini. (Heb. 3:12, 13) Onghee hano, omafimbo nomafimbo otu na okukonakona omalinyengotomheno etu okulongela Jehova. Otashi dulika tu lipule kutya: ‘Mbela ohandi longele Jehova omolwohole yoku mu hola nomokudimina ounamapangelo waye? Ile ohandi yandje unene elitulemo komanangekonoupuna opalutu oo handi ka mona moParadisa?’ (Eh. 4:11) Osha yela kutya atusheni ohatu dulu okumona ouwa mokukonakona eenghatu detu vene nokukufa mo eamo keshe loihelele momitima detu.
OUDIININI OHAU ETA EHAFO
17, 18. Omolwashike tu na okulongela Jehova nomutima aushe?
17 Ngeenge otwa kendabala okulongela Jehova nomutima aushe, ohatu ka mona omauwa mahapu. Omupsalme okwa ti: “Omulumenhu omunelao oye ou Omwene ite mu valulile owii waye, nomomhepo yaye ngenge kamu na ekonda.” (Eps. 32:2) Osha yela kutya ovo hava kufa mo oihelele momitima davo ova hafa nove li melila loku ka kala va hafa fiyo alushe.
18 Mokweendela ko kwefimbo, Jehova ota ka nyaneka pomutenya aveshe ovo hava longo owii ile ve na onghalamwenyo yopavali, ta ka ulika “etongolo pakati kovayuki novadinikalunga, pokati kaau ha longele Kalunga naau ihe mu longele.” (Mal. 3:18) Fimbo twa teelela osho shi ningwe, otashi hekeleke okushiiva kutya “omesho Omwene ohaa pashukile ovayuki nomatwi aye ohaa endekele komailikano avo.” — 1 Pet. 3:12.
^ okat. 8 Ehololo 21:14 olo la ka shangwa konima yomido omilongo okudja eshi Paulus a shangela Timoteus onhumwafo, omwa tumbulwa ‘omamanya omakanghameno’ omulongo naavali a shangwa omadina ovayapostoli 12.
^ okat. 12 Oshitukulwa tashi landula ko otashi ka kundafana nghee hatu dulu okuhopaenena Jehova mokweefa ouhenouyuki.


text:
Owa “hala” ngoo okupewa oinakuwanifwa meongalo?
EFIKU limwe Fernando * okwa li a tila eshi ovakulunhuongalo vavali ve mu pula va kundafane naye. Konima eshi va kala tava talelwa po komupashukilishikandjo lwoikando, ovakulunhuongalo ova li va yelifila Fernando osho a pumbwa okuninga opo a kale a wana okupewa omaufembanghenda a wedwa po meongalo. Mokweendela ko kwefimbo, Fernando okwa li a hovela okulipula nongeenge oku na ngoo fiku a ka nangekwe po e li omukulunhuongalo. Lwanima omupashukilishikandjo okwa ka talela po vali eongalo lavo. Mbela oshikando eshi ovakulunhuongalo otave ke mu lombwela shike?
Fernando okwa li a pwilikina nawa eshi umwe womovakulunhuongalo a li a popya naye. Omumwatate okwa li a popya shi na sha na-1 Timoteus 3:1 ndele ta ti kutya ovakulunhuongalo ova shangelwa onhumwafo tai ti kutya Fernando okwa nangekwa po e li omukulunhuongalo. Eshi Fernando e di uda, okwa kala omutumba nawa a yukilila ndele ta pula ta ti: “Wa ti ngahelipi?” Eshi omumwatate a endulula eendjovo daye, Fernando okwe limemesha. Opo nee, eshi sha ka shiivifwa meongalo kutya okwa ninga omukulunhuongalo, keshe umwe okwa li te limemesha.
Mbela osha puka okukala wa hala okupewa omaufembanghenda meongalo? Hasho nandenande. Timoteus wotete 3:1 okwa ti: “Umwe ngenge a hala oshilonga shoufitaongalo, oye okwe [lihalela] oshilonga shiwa.” Ovalumenhu vahapu Ovakriste ohava tula moilonga etwomukumo olo nokuninga exumokomesho lopamhepo opo va kale va wana okupewa omaufembanghenda meongalo. Osho osha etifa pa kale ovakulunhuongalo omayovi omilongo moshiwana shaJehova va pyokoka novayakuliongalo, naasho oshi li enangekonoupuna. Ndele molwaashi ope na ekulo linene momaongalo, opa pumbiwa ovamwatate vahapu va ninge exumokomesho. Mbela omonghedi ya yuka ilipi tava dulu oku shi ninga? Mbela ovo va hala oshilonga shokupashukila meongalo ove na okukala tava diladila unene shi na sha nasho ngaashi Fernando?
OUTUMBULILO OO WA TOLOKWA “HALA” OTAU TI SHIKE?
Outumbulilo womOmbibeli oo wa tolokwa “hala” owa dja koshityalonga shOshigreka osho tashi yandje ediladilo lokukala wa halelela ile okulovelela oshinima shonhumba. Osho otashi dulika shi ku diladilife omunhu oo ta lovelele oshiimati shiwa osho sha endjelela komuti. Ashike okukala wa hala ‘oufitaongalo’ itashi ti omunhu oku na okukala a fa te u lovelele pafaneko molwaashi a hala ondodo. Omolwashike mbela? Omolwaashi ovo va hala shili okulonga ve li ovakulunhuongalo ove na okulonga ‘oilonga iwa’ ponhele yokukala va hala ondodo.
Oiteelelwa ihapu i na sha nokulonga oilonga iwa otai hangwa mu 1 Timoteus 3:2-7 nosho yo Titus 1:5-9. Raymond oo a kala omukulunhuongalo oule wefimbo lile okwa popya shi na sha nomifikamhango da denga mbada odo da popiwa momishangwa odo, a ti: “Ame ondi wete kutya omaukwatya etu oo unene e na oshilonga. Oshoshili kutya okupopya nokuhonga oinima ya fimana, ashike [oo ta lalakanene oinakukwanifwa] okwa pumbwa yo okukala omuhenoshipo, a koshoka paenghedi, omunaendunge, e na elandulafano, ha yakula ovaenda noku na ondjele.”
Omumwatate oo a hala shili okuyakula meongalo oku na okukala omuhenoshipo mokuhenuka oludi keshe lokuhenouyuki nokuhenoukoshoki. Oku na okukala e na eenghedi diwa, omunaendunge, e na elandulafano noku na ondjele, novaitaveli vakwao ove mu lineekela a kwatele komesho noku va kwafela ngeenge ve na omaupyakadi. Ngeenge oha yakula ovaenda, oku li odjo yetwomukumo kovanyasha nokwaavo va pe moshili. Oha hekeleke noha kwafele ovo tava vele novanamido molwaashi oku hole osho shiwa. Oha kulike omaukwatya oo opo a etele vamwe ouwa ndele hakukala ashike ta yandje elitulemo kokunangekwa po e li omukulunhuongalo. *
Nonande olutu lovakulunhuongalo ohali hafele okuyandja omayele netwomukumo, omunhu oo ta lalakanene okuyakula meongalo oye e na okutula moilonga oiteelelwa yopamishangwa. Omukulunhuongalo a pyokoka wedina Henry okwa ti: “Ngeenge owa hala okuyakula meongalo, longa noudiinini opo u kale wa wana.” Okwa yelifa ta ulike kOmuudifi 9:10, a ti: “‘Longa ashishe to shi dulu neenghono doye.’ Keshe ngoo oshilonga ovakulunhuongalo tave ku pe, shi longa nelitulemo. Kala u hole oilonga keshe oyo to pewa u longe meongalo, mwa kwatelwa okukomba mOlupale. Mokweendela ko kwefimbo, oilonga yoye neenghendabala doye otadi ka didilikwa mo.” Ngeenge owa hala fiku limwe u ka ninge omukulunhuongalo, kala ho longo noudiinini nokukala omulineekelwa moilonga aishe iyapuki. Kala u shiivikile elininipiko ndele haunhwa. — Mat. 23:8-12.
HENUKA OMADILADILO NEENGHATU DA PUKA
Ovo va hala okupewa omaufembanghenda meongalo otashi dulika va yelekwe va holole ehalo lavo monanguwi ile va kendabale okunwefa olutu lovakulunhuongalo. Vamwe ohava kenyanana ngeenge ovakulunhuongalo tave va pe omayele. Ovanhu va tya ngaho ove na okulipula kutya, ‘Mbela onda hala okuxumifa komesho omahalo ange mwene ile onda hala okufila oshisho eedi daJehova nelininipiko?’
Ovo va hala okupewa omaufembanghenda kave na okudimbwa oshiteelelwa shimwe vali shovakulunhuongalo, okuninga “ovahopaelelwa voufita.” (1 Pet. 5:1-3) Omunhu oo e li oshihopaenenwa shiwa keongalo oha henuka omadiladilo neenghatu doukengeleledi. Oku na okukulika elididimiko kashi na nee mbudi kutya okwa nangekwa po ile hasho. Okuninga omukulunhuongalo inaku hala okutya omunhu ita ningi vali omapuko. (Num. 12:3; Eps. 106:32, 33) Shikwao vali, omumwatate otashi dulika aha kale e udite ‘meliudo laye mu na sha,’ ile tu tye, e na eliudo la yela, ashike vamwe otashi dulika ve na omatomheno oku mu pa oushima moshinima shonhumba. (1 Kor. 4:4) Onghee hano, ngeenge ovakulunhuongalo ove ku pe omayele mawa a kanghamena kOmbibeli, kendabala okupwilikina nopehe na okukenyanana. Opo nee, a tula moilonga.
ONGAHELIPI NGEENGE OWA TEELELA EFIMBO LILE?
Ovamwatate vahapu ohava kala ve wete va teelela efimbo lile fimbo inava nangekwa po ve li ovakulunhuongalo. Ngeenge owa kala wa “hala oshilonga shoufitaongalo” oule womido, mbela efimbo limwe oho kala to lipula unene nasho? Ngeenge osho, didilika eendjovo edi da nwefwa mo: “Okuteelela efimbo lile taku kulaukifa omwenyo. Ndelenee eteelelo la wanifwa olo omuti womwenyo.”— Omayel. 13:12.
Omunhu otashi dulika a kale a polimana ngeenge ita hange diva elalakano olo a halelela okuhanga. Abraham naye osho a li e udite ngaho. Jehova okwa li e mu udanekela kutya ota ka dala okaana okamati, ndele opa pita omido dihapu vo naSara vehe na okaana. (Gen. 12:1-3, 7) Eshi Abraham a ninga omunamido, okwa ti: ‘Omwene Kalunga, Ove to pe nge shike, osheshi ame handi i ndihe noludalo. Ove ino pa nge oludalo.’ Jehova okwa li e mu shilipaleka kutya eudaneko olo e mu udanekela li na sha noludalo otali ka wanifwa po. Ndele opa li pa pita vali omido di dulife 14 fimbo Kalunga ina wanifa po eendjovo daye odo. — Gen. 15:2-4; 16:16; 21:5.
Mbela Abraham okwa li a kanifa ehafo laye mokulongela Jehova eshi a li a teelela eudaneko olo li wanifwe po? Hasho nandenande. Ka li a limbililwa eudaneko laKalunga. Okwa twikila okukala a teelela nodjuulufi oidjemo iwa. Omuyapostoli Paulus okwa ti: “[Abraham okwa] mona osho sha udanekwa, eshi a teelela nokulididimika.” (Heb. 6:15) Xuuninwa, Kalunga Omunaenghono adishe okwa li a nangeka noupuna omulumenhu oo omudiinini shi dulife pwaasho a li a teelela. Oshike hatu lihongo kuAbraham?
Ngeenge owa hala okuyakula u li omukulunhuongalo ndele ino nangekwa po natango nonande opa pita omido dihapu, twikila okukala we lineekela Jehova. Ino kanifa ehafo loye moilonga yaye. Warren, oo a kala ta kwafele ovamwatate vahapu va ninge exumokomesho lopamhepo, okwa ti: “Otashi pula efimbo opo pa kale pe na oumbangi wa yela oo tau ulike kutya omumwatate wonhumba okwa wana okunangekwa po. Mokweendela ko kwefimbo, okudula noikala yomumwatate otai ka hololwa kanini nakanini konghedi omo te lihumbata naashi ta wanifa po oinakuwanifwa yaye. Vamwe ova itavela kutya otava ka pondola ashike ngeenge ova nangekwa po. Omadiladila a tya ngaho okwa puka notaa ningifa omunhu a kale a wililwa po. Ngeenge oto longele Jehova noudiinini keshe apa u li nakeshe eshi to longo, kungaho owa pondola.”
Omumwatate umwe okwa kala a teelela okunangekwa po e li omukulunhuongalo omido di dulife pomulongo da pita. E na momadiladilo eyelifo li shiivike nawa olo li li membo laHesekiel etukulwa 1, okwa popya oshilihongomwa osho e li honga a ti: “Jehova oha shingi etemba laye, ile tu tye ehangano laye, ponhapo oyo a hoolola. Osho sha fimana efimbo laJehova ndele haletu. Ngeenge tashi uya poshinima shi na sha nokukala nda hala okuyakula ndi li omukulunhuongalo, kashi na sha naasho nda hala ile handi diladila osho shi ningwe. Otashi dulika osho nda hala hasho Jehova e wete nda pumbwa.”
Ngeenge ou na elineekelo loku ka longa fiku limwe u li omupashukili Omukriste, shi ninga elalakano loye okuyambidida omhepo iwa yeongalo. Ngeenge ou wete ito nangekwa po diva, henuka okukala u na oshisho nokuhe na elididimiko. Raymond oo a tumbulwa metetekelo, okwa ti: “Okukala wa halelela oshinima shonhumba ohashi imbi omunhu a kale a wanenwa. Ovo hava kala alushe tave lipula ashike nokupewa oinakuwanifwa, ohave liimbi ehafo olo hali di mokulongela Jehova.” Kulika oiimati yomhepo yaKalunga pauyadi, unene tuu elididimiko. Kendabala okuxwepopaleka oupamhepo woye okupitila mokukonakona Omishangwa. Tamununa mo oilonga yoye yokuudifa onghundana iwa nokukonakona Ombibeli naavo ve na ohokwe. Kwatela komesho oukwaneumbo woye mokuninga oinima yopamhepo nokuninga elongelokalunga loukwaneumbo. Kala ho hafele omhito keshe u li novamwaxo. Kungaho oto ka hafela efimbo olo wa teelela okuhanga elalakano loye.
Okulalakanena oinakuwanifwa meongalo oku li oufembanghenda wa dja kuJehova. Onghee hano, Ye nehangano laye ina hala ovo tava lalakanene oinakuwanifwa va kale va kenyanana noinava hafa eshi tava longo oilonga yaye. Kalunga oha yambidida noha nangeke noupuna aveshe ovo tave mu longele nomalinyengotomheno a yuka. Ngaashi tu shi shii, komanangekonoupuna aye aeshe ‘ita wedele ko oshilonga shidjuu.’— Omayel. 10:22.
Nonande owa kala to lalakanene oinakuwanifwa efimbo lile, oto dulu natango okuninga exumokomesho lopamhepo liwa. Eshi to kendabala okukulika omaukwatya oo a pumbiwa, nokulonga noudiinini meongalo nopehe na okuhauluka oukwaneumbo weni, oto ka kala u na ondjokonona yoilonga oyo itai ka dimbuwa nande. Kala alushe wa hafa eshi to longele Jehova, kashi na nee mbudi kutya owa pewa oshilonga sha tya ngahelipi.
^ okat. 2 Omadina oo a tumbulwa moshitukulwa eshi hao ovanhu ovo lelalela.
^ okat. 8 Omafinamhango oo a tumbulwa moshitukulwa eshi otaa longo yo kwaavo va hala okulonga ve li ovayakuliongalo. Oiteelelwa oyo ve na okuwanifa po otai hangwa mu 1 Timoteus 3:8-10, 12, 13.


text:
EHOKOLOLO 54
Omulumenhu omunaenghono
MBELA ou shi shii kutya olyelye a li omulumenhu omunaenghono elela mondjokonona yovanhu? Okwa li omutokolipangeli wedina Simson. Simson okwa li a pewa eenghono kuJehova. Fimbo ina dalwa, Jehova okwa li a lombwela ina yaSimson a ti: ‘Mafiku oto ka dala okaana okamati, oko taka ka xupifa Ovaisrael momake Ovafilisti.’
Ovafilisti ova li ovanhu ovakolokoshi ovo va li hava kala medu laKanaan. Ova li ve na ovakwaita vahapu nova li hava hepeke neenghono Ovaisrael. Pomhito imwe, fimbo Simson a li ta i koshilongo shOvafilisti, okwa li a ponokelwa konghoshi inene oyo ya li ye uya kuye tai kumbu. Ndele Simson okwe i dipaa ashike nomake aye. Okwa li yo a dipaa Ovafilisti ovakolokoshi omafele.
Lwanima, Simson okwa ka konga po omukainhu wedina Delila. Simson okwa li e hole omukainhu oo neenghono. Ovawiliki vomuFilistia ova li va udanekela Delila kutya keshe umwe ote ke mu pa oisilveri 1 100, ngeenge okwe va lombwele kutya eenghono daSimson ohadi di peni. Delila okwa li a hala okupewa oimaliwa aishe oyo. Ka li shili kaume kaSimson noka li e hole shili oshiwana shaKalunga. Onghee hano, okwa kala ta fininike Simson opo e mu lombwele kutya eenghono daye ohadi di peni.
Hauxuuninwa, Simson okwa lombwela Delila oshiholekwa shaye kutya eenghono daye ohadi di peni, a ti: ‘Nghee nda dalelwe, inandi kululwa nandenande. Kalunga okwa hoolola nge fimbo inandi dalwa kutya ohandi ka ninga omupiya waye e likalekelwa, oo ha ifanwa Omunasiri. Ngeenge eexwiki dange oda kululwa ko, itandi ka kala vali ndi na eenghono.’
Eshi ngoo Delila a uda eendjovo odo, okwa li a ningifa Simson a kofele komatundji aye. Opo nee eshi Simson a kofa, Delila okwa ifana omulumenhu umwe e uye a tete ko eexwiki daSimson. Eshi Simson a ka penduka, ka li e na vali eenghono. Ovafilisti ove uya ndele tave mu kwata po. Ove mu twiyula omesho ndele tave mu ningi omupika wavo.
Efiku limwe, Ovafilisti ova li ve na oshivilo shinene osho va li tava danene oshikalunga shavo Dagon. Ova li yo va tuma Simson a ka talwe mo modolongo opo ve mu yole noku mu sheka. Pefimbo opo eexwiki daSimson oda hangwa da kulila modolongo. Opo nee, Simson okwa lombwela okamati oko ka li ke mu kwete mokwooko, a ti: ‘Onda hala okuyaamena keengudi dotembeli.’ Simson okwa ilikana kuJehova e mu pe eenghono nokwa undula eengudi dotembeli a diinina nokwiingida kuJehova, ta ti: ‘Efe nge ndi file pamwe nOvafilisti.’ Eshi Simson a undula eengudi odo, otembeli oya teka po nOvafilisti ovakolokoshi ve dule po 3 000 ova fila moshivilo osho.


text:
ETUKULWA 4
Okakadona oko ka li ka hafifa xe nosho yo Jehova
Okakadona oko ke li mefano ou ka wete?— Okamonakadona kaJefta. Ombibeli inai tumbula edina lokakadona oko, ndele otu shii kutya oka li ka hafifa xe Jefta nosho yo Jehova. Onawa ngeenge hatu lihongo shihapu kombinga yokakadona oko nosho yo xe Jefta.
Jefta okwa li omushamane e li nawa nokwa li ha hongo luhapu okamonakadona kaye kombinga yaJehova. Okwa li yo e na eenghono nokwa li omuwiliki muwa. Nomolwaasho, Ovaisrael ova li ve mu pula e va wilike eshi tava ka lwifa ovatondi vavo.
Jefta okwa li a pula ekwafo kuJehova opo a findane. Okwa li a udanekela Jehova kutya ngeenge okwe mu kwafele a findane moita, ote ke mu pa omunhu oo te uya oku mu shakeneka tete okudja meumbo laye eshi ta di koita. Omunhu oo okwa li ta ka kala ha di nokulonga ketwalihangano laKalunga onghalamwenyo yaye aishe. Etwalihangano ola li onhele oko ovanhu va li hava i va ka ilikane Kalunga pefimbo olo. Jefta okwa ka findana moita. Mbela ou shii kutya olyelye e uya oku mu shakeneka tete eshi a alukila keumbo?—
Okamonakadona kaye! Okamonakadona oka li ka dalwa oko akeke, ndele paife xe okwa li e na oku ka yandja po kuJehova. Jefta okwa li a nyemata neenghono. Ndele dimbuluka kutya okwa li a ninga eudaneko. Okamonakadona oka ti kuye: ‘Tate, molwaashi owa udanekela Jehova, ou na ashike okuwanifa po eudaneko loye.’
Okamonakadona kaJefta nako oka li ka nyemata neenghono, molwaashi ngeenge oka i ketwalihangano, itaka dulu okuhombolwa nokudala ounona. Ndele oka li ka halelela xe a wanife po eudaneko laye noka li yo ka hala okuhafifa Jehova. Osho osha li sha fimana unene kuko shi dulife okuhombolwa nokudala ounona. Onghee hano, oka li ka ya ketwalihangano, oko ka kala taka longele Jehova onghalamwenyo yako aishe.
Mbela ito dimine kutya oka li ka hafifa xe nosho yo Jehova?— Osho naanaa! Ngeenge owa kala u hole Jehova nokudulika kuye oto ka kala wa fa okamonakadona kaJefta. Naave oto ka hafifa neenghono ovadali voye nosho yo Jehova.


text:
ETUKULWA 12
“MuKalunga omu na tuu mbela ouhenouyuki?”
1. Oihopaenenwa oyo yokuhenouyuki otashi dulika i tu kume ngahelipi?
NATU tye nee omufiyekadi omunamido okwa kufwa monanguwi oimaliwa yaye oyo a li a tuvikila. Okahanana oka ekelwashi kuina oo ehe na ohole. Omulumenhu umwe okwa tulwa modolongo molwaashi a lundilwa kutya okwa ninga omunyonena wonhumba. Oto ke linyenga ngahelipi keenghalo odo? Onghalo keshe ya tumbulwa otashi dulika i ku nyemateke, naasho oshi shii okuudiwa ko. Otu na eliudo olo hali tu lombwele kutya shonhumba oshi li mondjila ile osha puka. Ngeenge okuhenouyuki taku ningwa, ohaku tu nyemateke. Ohatu kala twa hala ovo va longelwa ominyonena va futilwe oinima yavo, naava va longa ominyonena da tya ngaho va katukilwe onghatu. Ngeenge osho inashi ningwa, otashi dulika tu kale hatu lipula kutya: ‘Mbela Kalunga oku wete ngoo okuhenouyuki kwa tya ngaho? Omolwashike ita katuka onghatu a yukife oinima?’
2. Habakuk okwa li e linyenga ngahelipi eshi a mona okuhenouyuki kwopefimbo laye, nomolwashike Jehova ine mu hanyena?
2 Momukokomoko wondjokonona, ovapiya vaJehova ovadiinini navo ova li va pula omapulo a faafana naao e li mokatendo ka tetekela. Pashihopaenenwa, omuprofeti Habakuk okwa li a ilikana kuKalunga a ti: “Oshike Ove ho talifa nge osho inashi yuka, ndele ndi nokutala eshunduko? Heeno, owii noukolokoshi u li koshipala shange. Ope nondubo neemhata.” (Habakuk 1:3) Jehova ka li a hanyena Habakuk eshi a li ta pula ngaho, molwaashi oye a shitila ovanhu oukwatya wouyuki. Doshili, Jehova okwe tu shita tu na oukwatya wouyuki ngaashi ye, ashike owa ngabekwa.
Jehova oku tonde okuhenouyuki
3. Omolwashike hatu dulu okutya Jehova oku wete filufilu okuhenouyuki oko taku ningwa e tu dule?
3 Jehova oku wete okuhenouyuki oko taku ningwa. Ombibeli oya popya shi na sha nefimbo laNoa ya ti: ‘Omwene okwa mona owii wovanhu kombada yedu wa li uhapu, nomauko omadiladilo omitima davo okwa li mai efimbo alishe.’ (Genesis 6:5) Natu konakoneni eityo letumbulo olo. Luhapu, etaleko letu li na sha nokuhenouyuki ohali kala le likolelela koinima inini oyo tashi dulika twa uda ile twa mona. Mepingafano naasho, Jehova oha kala e wete okuhenouyuki akushe oko taku ningwa mounyuni aushe. Kakele kaasho, oha konakona yo omauko omitima, oo haa ningifa ovanhu va longe osho inashi yuka. — Jeremia 17:10.
4, 5. (a) Ombibeli otai ulike ngahelipi kutya Jehova oku na ko nasha naavo tava ungaungwa navo shihe li pauyuki? (b) Ongahelipi Jehova a ningilwa okuhenouyuki?
4 Ndele Jehova oha ningi shihapu shihe fi ashike okumona okuhenouyuki. Oku na ko nasha yo naavo tava ningilwa okuhenouyuki. Eshi oshiwana shaye sha li tashi hepekwa kovatondi vasho, okwa li a nyika oluhodi “eshi va kema omolwovafininiki novahepeki vavo.” (Ovatokolipangeli 2:18) Otashi dulika wa didilika kutya eshi ovanhu tava ende tava kenyanana kokuhenouyuki oko ve wete, ohashi va ningifa vaha kale vali tava kenukile ovo tava ningilwa okuhenouyuki. Ndele okuhenouyuki ihaku ningifa Jehova aha kale ita kenukile ovanhu. Jehova okwa kala ta tale okuhenouyuki akushe oko kwa kala taku ningwa momukokomoko womido 6 000 lwaapo da pita, ndele nande ongaho, oku ku tonde ashike natango. Ombibeli oye tu shilipaleka kutya oinima ngaashi “elaka li noipupulu, nomake taa tileshi ohonde i he netimba” nosho yo “ondombwedi i noipupulu tai tandavelifa oipupulu” oyo oixuna kuye. — Omayeletumbulo 6:16-19.
5 Natu ka konakoneni yo shi na sha nanghee Jehova a li a ulika kutya ina panda okuhenouyuki kwovawiliki vomuIsrael. Okwa li a nwefa mo omuprofeti waye umwe e va pule ta ti: “Hanye tuu mu nokushiiva ouyuki hamba?” Konima eshi Jehova a hokolola pafaneko nghee hava longifa nai eenghono davo, okwa li a xunganeka shi na sha noilanduliko oyo ovalumenhu ovo va nyonauka va li tava ka mona, a ti: “Otava ka kuwila Omwene, ndelenee Ye ite ke va nyamukula. Ndelenee Ye ote ke va holeka oshipala shaye mefimbo tuu olo, molwaashi vo ova ninga eshi inashi yuka.” (Mika 3:1-4) Osho itashi ulike tuu kutya Jehova oku tonde okuhenouyuki! Jehova naye oha ningilwa okuhenouyuki. Oule womido omayovi, Satana okwa kala te mu lundile shihe li pauyuki. (Omayeletumbulo 27:11) Shimwe vali, okwa li a kumwa kokuhenouyuki kunyanyalifi oko kwa li kwa ningilwa Omona waye, oo “ina longa oulunde washa,” ndele okwa dipawa onga omukaulinyanga. (1 Petrus 2:22; Jesaja 53:9) Osha yela kutya Jehova oku na ko nasha novanhu ovo tava ningilwa okuhenouyuki.
6. Otashi dulika tu linyenge ngahelipi ngeenge hatu ningilwa okuhenouyuki, nomolwashike?
6 Ngeenge tu wete okuhenouyuki taku ningilwa vamwe ile hatu ku ningilwa, oshi li paushitwe okuhanduka neenghono. Otwa shitwa oshifeka shaKalunga, oo e tonde filufilu okuhenouyuki. (Genesis 1:27) Ndele mbela omolwashike Kalunga a efa okuhenouyuki ku kale po?
Omhata i na sha nounamapangelo waKalunga
7. Hokolola nghee ounamapangelo waJehova wa li wa shongwa.
7 Enyamukulo kepulo olo li li mokatendo ka tetekela ola pambafana nomhata i na sha nounamapangelo. Ngaashi twe shi mona, Omushiti oku na oufemba wokupangela edu nosho yo oishitwa oyo i li ko. (Epsalme 24:1; Ehololo 4:11) Ndele nale pehovelo londjokonona yovanhu, ounamapangelo waJehova owa li wa shongwa. Osho osha enda ngahelipi? Jehova okwa li a lombwela omunhu wotete, Adam, kutya ina lya komuti wonhumba oo wa li moshikunino osho sha li eduumbo laye, Oparadisa. Oshike sha li tashi ka ningwa po ngeenge okwa kala ina dulika? Kalunga okwe mu lombwela a ti: “Ove u noku ka fya shili.” (Genesis 2:17) Oshipango shaKalunga kasha li shidjuu kuAdam nomukulukadi waye, Eva. Ndele nande ongaho, Satana okwa li a itavelifa Eva kutya Kalunga okwe va ngabeka unene. Satana okwa ti kutya oshike tashi ka ningwa po ngeenge okwa li komuti oo wa dilikwa? Okwa lombwela Eva a ti: ‘Nye itamu ka fya shili. Ndelenee Kalunga oku shi shii nokutya, ngenge tamu li kuo, omesho eni otaa pashuka, opo mu shiive ngaashi Kalunga ouwa nowii.’ — Genesis 3:1-5.
8. (a) Satana okwa popya oipupulu ilipi eshi a li ta popi naEva? (b) Satana okwa shonga shike shi na sha nounamapangelo waKalunga?
8 Satana ina lundila ashike Kalunga kutya okwa holeka Eva ouyelele umwe wa fimana, ndele okwe mu lundila yo kutya okwa lombwela Eva oipupulu. Satana ka li a tula momalimbililo oushili oo kutya Kalunga oku li omunamapangelo aeshe. Ndele okwa shonga oufemba waKalunga wokukala omupangeli, kokutya okwa wana ngoo shili okupangela nonokutya oha pangele ngoo pauyuki. Noitya imwe, okwa ti kutya Jehova ita pangele pauyuki nomonghedi oyo tai etele ovapangelwa vaye ouwa.
9. Eshi Adam naEva va nyona, ova li va mona oilanduliko ilipi, nounashibofa wavo owa etifa po omapulo a fimana elipi? (b) Omolwashike Jehova a li ina hanauna po ovanashibofa?
9 Lwanima, Adam naEva ova ka tukulila Jehova oshibofa mokulya komuti oo a li e va kelela vaha lye ko. Ngaashi Jehova a li a popya, ova li va pewa ehandukilo lefyo omolwokuhadulika kwavo. Oipupulu yaSatana oya li ya pendula vali omapulo amwe a fimana ngaashi kutya: Mbela Jehova oku na ngoo shili oufemba wokupangela ovanhu ile ovanhu ove na okulipangela vo vene? Jehova oha pangele ngoo monghedi iwa elela? Jehova okwa li ta dulu okulongifa eenghono daye dinenenene opo a hanaune po ovanashibofa ovo meendelelo. Ashike omhata oyo ya holoka po oi na sha nounamapangelo waye, ndele haneenghono daye. Ngeno Kalunga okwa hanaunine po Adam, Eva nosho yo Satana, ngeno osho inashi yandja oumbangi kutya epangelo laye oli li pauyuki. Mepingafano naasho, osho ngeno otashi dulika sha pendula omalipulo mahapu e na sha nokupangela kwaye. Opa li pe na okupita efimbo lile opo ku monike kutya ovanhu otava dulu ngoo okulipangela vo vene nomupondo va manguluka ko kuKalunga, ile hasho.
10. Ondjokonona oya holola shike shi na sha nokupangela kwopanhu?
10 Eshi Jehova a efa pa pite efimbo, osha ulika shike? Momukokomoko womido omayovi da pita, ovanhu ova kala tava hetekele omaludi aeshe omapangelo, mwa kwatelwa epangelo loukanyamukulwa, loudemokoli, lousosiale nosho yo loukomonisi. Omapangelo aeshe okwa ngongwa nawa mOmbibeli eshi ya ti: “Omunhu ta pangelele omukwao omupya.” (Omuudifi 8:9) Omuprofeti Jeremia okwa popya mondjila eshi a ti: “Akutu, Omwene, ondi shi shii nokutya, ondjila yomunhu ihai kala mepangelo laye mwene, ile mepangelo lomulumenhu nhumbi ta ende, nhumbi ta yukifa eenghatu daye.” — Jeremia 10:23.
11. Omolwashike Jehova a efa ovanhu va mone oixuna?
11 Jehova okwa kala e shi shii kutya okutukauka ko kwovanhu kuye ile okulipangela vo vene, otashi ka etifa okumona oixuna kuhapu. Ndele mbela osho otashi ulike kutya Kalunga ke na ouyuki eshi a efa eenghalo dii di twikile efimbo lile? Hasho nandenande! Oku shi faneka: Natu tye nee ngeno ou na okaana oko ka pumbwa okutandwa opo ka hakulwe omukifi oo wa kwata moiti. Ou shii kutya okaana koye ngeenge oka tandwa otaka kala taka vele neenghono, naasho otashi ke ku nyikifa oluhodi. Ashike ou shii kutya etando otali ka kwafela okaana koye ka kale noukolele muwa. Sha faafana, Kalunga oku shi shii nokwa xunganeka nokuli kutya eshi a efa ovanhu ve lipangele vo vene otashi ke va etela omaupyakadi nokumona oixuna. (Genesis 3:16-19) Ndele oku shii yo kutya otashi ka etela ovanhu epepelelo lashili notali kalelele ngeenge okwa efa ovanhu aveshe va mone oilanduliko younashibofa. Kungaho, omhata oyo otai ka xulifwa po filufilu fiyo alushe.
Omhata i na sha noudiinini wovanhu
12. Ngaashi sha ulikwa moshihopaenenwa shaJob, Satana okwa shonga ngahelipi ovanhu?
12 Ope na yo omhata imwe vali. Eshi Satana a shonga oufemba waKalunga wokupangela nonokutya oha pangele ngoo pauyuki, ka li ashike a shonga ounamapangelo waKalunga, ndele okwa li yo a shonga oudiinini wovapiya vaYe. Pashihopaenenwa, didilika osho Satana a li a lombwela Jehova shi na sha nomulumenhu omudiinini Job, eshi a ti: “Ove mwene, ndi shii, we mu amena keembinga adishe neumbo laye naaishe e i kwete. Ove wa nangeka noupuna oilonga yomake aye noimuna yaye ya hapupala neenghono moshilongo. Ndelenee nana eke loye u kume aishe e i kwete: ye ote ke ku liteeka shili moipafi yoye.” — Job 1:10, 11.
13. Satana okwa li ta tomhafana ngahelipi eshi a li ta lundile Job, nongahelipi osho sha kwatela mo ovanhu aveshe?
13 Satana okwa li ta ti kutya Job okwa li ashike omudiinini kuJehova molwaashi Jehova e mu amena. Kungaho, Satana okwa li a hala okutya oudiinini waJob kawa li washili nonokutya okwa li ta longele ashike Kalunga molwaashi ta pewa sha. Okwa li ta tomhafana kutya ngeenge Job okwa kufwa omanangeko noupuna oo a pewa kuKalunga, ote ke mu liteeka. Satana okwa li e shi shii kutya Job okwa li “e he noshipo nomuyuki ndee ta tila Kalunga ndee ta kukuma owii.” * Ngeno Satana okwa ningifile Job a efe po oudiinini waye, osho ngeno osha ulika shike shi na sha novanhu aveshe? Osha yela kutya Satana okwa li a tula momalimbililo oudiinini wovanhu aveshe ovo va hala okulongela Kalunga. Doshili, Satana momhata omo okwa kwatela mo ovanhu aveshe eshi a lombwela Jehova a ti: ‘Omunhu keshe [shihe fi ashike Job] osho e shi na, te shi yandjele omwenyo waye.’ — Job 1:8; 2:4.
14. Ondjokonona oya ulika shike shi na sha nelundilo olo Satana a lundila ovanhu?
14 Mepingafano nelundilo laSatana, ondjokonona oya ulika kutya ngaashi Job, ovanhu vahapu ova kala va kanyatela oudiinini wavo kuJehova momayeleko. Ova hafifa omutima waJehova omolwoudiinini wavo, naasho osha pa Jehova omhito a nyamukule Satana oo a popya nounhwa a ti kutya ovanhu otava ka efa okulongela Jehova ngeenge otava mono oixuna. (Ovaheberi 11:4-38) Doshili, ovanamitimadiwa ohava kala va tokola toko okuhapilamena Kalunga. Nokuli nonande ova kale va wililwa po keenghalo dinyikifa oluhodi, ohava kala ve lineekela filufilu kutya ote ke va pa eenghono opo ve lididimike. — 2 Ovakorinto 4:7-10.
15. Epulo lilipi tali dulu okuholoka po li na sha nomatokolo aKalunga omonakudiwa nosho yo omonakwiiwa?
15 Okutula moilonga ouyuki kwaJehova inaku kwatela mo ashike okuungaunga nomhata i na sha nounamapangelo waye nosho yo oudiinini wovanhu. MOmbibeli omu na oihopaenenwa i na sha nanghee Jehova a li a tokola oohandimwe nosho yo oiwana. Omu na yo omaxunganeko e na sha nomatokolo oo ta ka ninga monakwiiwa. Omolwashike hatu dulu okukala nelineekelo kutya Jehova oha tokola alushe nota ka tokola pauyuki?
Ouyuki waKalunga owa denga mbada
16, 17. Oihopaenenwa ilipi tai ulike kutya ovanhu ove na omataleko a ngabekwa e na sha nouyuki washili?
16 Osha yukila ko eshi taku popiwa shi na sha naJehova taku ti: “Eendjila daye adishe [oda yuka, OB-1986].” (Deuteronomion 32:4) Kape na umwe womufye ta dulu okupopya kutya osho e li ngaho, molwaashi luhapu omataleko etu a ngabekwa ohae tu imbi tu kale tu wete alushe kutya oshike sha yuka okuninga monghalo yonhumba ile yongadi. Pashihopaenenwa, natu konakoneni shi na sha naAbraham. Okwa li a ilikana kuJehova shi na sha nehanauno laSodom omo oukolokoshi wa li apeshe. Okwa pula Jehova a ti: “Ove to ka nyonauna tuu omuyuki pamwe nomuhenakalunga?” (Genesis 18:23-33) Enyamukulo ola li oahowe. Jehova okwa li ashike ‘a lokifila Sodom osulfuri nomundilo’ konima eshi omuyuki Lot novanakadona vaye va fika moshilando shaSoar. (Genesis 19:22-24) Mepingafano naAbraham, Jona okwa li a “handuka” eshi Kalunga a fila onghenda Ovaninive. Molwaashi Jona okwa li e va lombwela shi na sha nehanauno lavo, okwa li a hala va hanaunwe po nokuli nonande ova li ve livela ombedi shili. — Jona 3:10–4:1.
17 Jehova okwa li a shilipaleka Abraham kutya iha ulike ashike ouyuki waye mokuhanauna po ovakolokoshi, ndele ohe u ulike yo mokuxupifa ovayuki. Ndele, Jona okwa li a fininikwa e lihonge kutya Jehova omunanghenda. Ngeenge ovanyoni ove lialuluka, Jehova ohe va ‘kufile po.’ (Epsalme 86:5) Mepingafano novanhu vamwe ovo hava ningi oinima opo va kaleke po eendodo davo, Jehova iha tokolele ovanhu etokolo la kwata moiti opo ngeno a ulike eenghono daye, ye iha efa okuudila oukwao wananghali ovanhu molwaashi ngeno a tila okutalika ko omunghundi. Oha file ovanhu onghenda ngeenge ope na etomheno loku shi ninga. — Jesaja 55:7; Hesekiel 18:23.
18. Yandja oshihopaenenwa okudja mOmbibeli osho tashi ulike kutya Jehova iha wilikwa komaliudo ongaho.
18 Jehova iha wilikwa komaliudo ongaho. Eshi oshiwana shaye sha li hashi longele oikalunga, okwa li e shi lombwela sha yukilila a ti: “Handi ku tokola pakweenda kwoye, nohandi efa oixuna aishe i ku hange. Ndele eisho lange itali ke ku tala nolukeno, ndee itandi filonghenda, ndelenee handi efa eendjila doye di ku hange.” (Hesekiel 7:3, 4) Ngeenge ovanhu itava longo osho sha yuka, Jehova ohe va tokola she likolela keenghatu davo. Ashike etokolo laye ohali kala la kanghamena koumbangi wa kola. Onghee hano, eshi Jehova a uda ‘onghuwo’ i na sha naSodom naGomorra, okwa ti: “Ame nda hala okukolokela poshi nokutala ngenge va ninga tuu shili ngaashi onghuwo molwavo ya fika kuame.” (Genesis 18:20, 21) Inatu pandula tuu eshi Jehova ina fa ovanhu vahapu ovo hava fiki pexulifodiladilo ofimbo inava uda ouyelele we lixwa po! Doshili, Jehova oku li ngaashi Ombibeli ye mu popya eshi ya ti: ‘Oye Kalunga koudiinini, oo ehe na ouhenouyuki.’ — Deuteronomion 32:4, yelekanifa NW.
Kala we lineekela ouyuki waJehova
19. Otu na okuninga shike ngeenge otwa limbililwa ouyuki waJehova ngeenge tashi uya poinima yonhumba?
19 Ombibeli inai kundafana epulo keshe li na sha neenghatu odo Jehova a li a katuka monakudiwa; inai yandja yo oumbangi aushe u na sha nanghee Jehova ta ka tokola ovanhu pauhandimwe ile paengudu monakwiiwa. Ngeenge otwa limbililwa shi na sha nomahokololo onhumba ile nomaxunganeko oo taa hangwa mOmbibeli nokape na sha osho sha yelifa moule oinima ya tya ngaho, nafye ohatu dulu okuulika oikala youdiinini ngaashi omuprofeti Mika oo a shanga a ti: “Handi teelele Kalunga kexupifo lange.” — Mika 7:7.
20, 21. Omolwashike hatu dulu okukala noushili kutya Jehova oha longo alushe osho sha yuka?
20 Ohatu dulu okukala noushili kutya monghalo keshe, Jehova ota ka ninga osho sha yuka. Nonande ovanhu otava monika vehe na ko nasha nokuhenouyuki oko taku longwa, Jehova okwa udaneka a ti: “Ehandu olange, ame handi futu.” (Ovaroma 12:19) Ngeenge otu na oikala yokuteelela, nafye ohatu ka kala twa tomwa ngaashi omuyapostoli Paulus oo a ti: “MuKalunga omu na tuu mbela ouhenouyuki? Nandenande.” — Ovaroma 9:14.
21 Paife otu li ‘momafimbo madjuu.’ (2 Timoteus 3:1) Okuhenouyuki nosho yo ‘omahepeko’ manene okwa etifa okumona oixuna kuhapu. (Omuudifi 4:1) Ndelenee, Jehova ina lunduluka. Natango oku tonde okuhenouyuki noku na ko nasha shili naavo tava ningilwa okuhenouyuki. Ngeenge otwa kala ovadiinini kuJehova nokuyambidida ounamapangelo waye, ote ke tu pameka opo tu lididimike fiyo efimbo laye la fika eshi ta ka xulifa po okuhenouyuki akushe pefimbo lepangelo lOuhamba waye. — 1 Petrus 5:6, 7.
^ okat. 13 Jehova okwa popya shi na sha naJob a ti: “Ove wa didilika tuu omupiya wange Job?” (Job 1:8) Job otashi dulika a li ko konima yefyo laJosef nofimbo Moses ina nangekwa po e li omuwiliki wOvaisrael. Onghee hano, pefimbo opo okwa li taku dulu okutiwa kutya kape na omunhu e na oudiinini wa fa waJob.


text:
OSHIPALANYOLE SHOKOMBADA | KALUNGA OHA TALE KO NGAHELIPI OITA?
Etaleko laKalunga li na sha noita kunena
Ovanhu kunena ohava fininikwa navahapu ohava ilikana kuKalunga va mone epepelelo nokulipula ngeenge onava ka mone ngoo epepelelo. Mbela Kalunga oha udu ngoo ekemo lavo? Ongahelipi shi na sha naavo hava kendabala okulwa opo va xulife po omafininiko? Mbela Kalunga oha yambidida ngoo eenghendabala davo nokutala ko oita yavo tai dulu okuyukifa oinima?
Shotete, tala eendjovo edi tadi hekeleke: Kalunga oku wete okumona oixuna oko ku li mounyuni kunena, nokwa hala okuninga po sha shi na sha na ko. (Epsalme 72:13, 14) Kalunga okwa udaneka mEendjovo daye, Ombibeli, kutya ‘ava va hepekwa, otava ka mona etulumuko.’ Mbela otashi ka ningwa naini? “Omokuholoka kwOmwene Jesus, fiku ta di meulu pamwe novaengeli vaye ovanaenghono, . . . fiku ta handukile ava inava shiiva Kalunga noitava dulika kevangeli lOmwene wetu Jesus.” (2 Ovatessaloniki 1:7, 8) Jesus ote ke uya monakwiiwa ‘mefiku linene laKalunga omunamapangelo aeshe,’ efiku olo la shiivika nawa Harmagedon. — Ehololo 16:14, 16.
Moita yomonakwiiwa, Kalunga ita ka longifa ovanhu ndele Omona waye, Jesus Kristus, pamwe novaengeli ovanaenghono opo va ka lwife ovakolokoshi. Etangakwaita lomeulu otali ka xulifa po omafininiko aeshe. — Jesaja 11:4; Ehololo 19:11-16.
Etaleko laKalunga li na sha noita nokunena inali lunduluka. Natango Kalunga oku wete sha wapala okweeta oita opo a xulife po omafininiko noukolokoshi. Ngaashi twe shi mona mondjokonona, Kalunga oye mwene ha tokola kutya onaini oita ina okuluwa nonokutya oolyelye tava ka lwa. Kalunga okwa tokola nale kutya oita yomonakwiiwa oyo tai ka xulifa po oukolokoshi nokuhandukila ovafininiki otai ka luwa kOmona waye, Jesus Kristus. Osho otashi ulike kutya oita oyo tai luwa kombada yedu kunena Kalunga ine i hokwa, kashi na nee mbudi kutya otai eta oidjemo ilipi.
Oku shi faneka: Natu tye nee ngeno ounona vavali ova hovela okulwa omanga xe a dja po. Opo nee ova efa manga okulidenga ndele tava dengele xe ongodi. Umwe ota popi kutya mukwao oye a hovela oku mu denga, ofimbo mukwao ta ti okwa ningwa nai ku mukwao. Aveshe ova lombwela xe nelalakano va popilwe. Eshi xe a pwilikina kuvo, okwe va lombwela kutya inava lwa vali fimbo te uya keumbo a yukife oinima. Ounona ova teelela ashike okafimbo kanini, ndele tava hovele okulwa natango. Eshi xe a fika meumbo, ka li a hafela eenghatu davo nokwe va handukila aveshe molwaashi inava dulika kuye.
Kunena oiwana oyo hai lwifafana ohai pula ekwafo kuKalunga. Ashike Kalunga iha kufa ombinga moita oyo. Ponhele yaasho, Ombibeli otai ti: “Inamu alulila nande omunhu owii waye.” (Ovaroma 12:17, 19) Kakele kaasho, Kalunga okwa popya kutya ovanhu ove na ‘oku mu teelela’ a katuke onghatu, naasho ote ke shi ninga puHarmagedon. (Epsalme 37:7) Ngeenge oiwana oya dopa okuteelela Kalunga a katuke onghatu, ndele tai lu, Kalunga oha taleko oita oyo i li elongifo leenghono noine ihokwa. Onghee hano, puHarmagedon Kalunga ota ka ‘handukila oiwana aishe’ lumwe aluke ‘mokuxulifa po oita fiyo okeengaba dedu.’ (Epsalme 46:10; Jesaja 34:2) Oita aishe otai ka xulifwa po puHarmagedon.
Okuxulifwa po kwoita otaku ka kala limwe lomomanangeko noupuna Ouhamba waKalunga. Jesus okwa popya epangelo olo meilikano laye olo li shiivike nawa a ti: “Ouhamba woye nau uye; ehalo loye nali wanifwe kombada yedu yo ngaashi meulu.” (Mateus 6:10) Ouhamba waKalunga itau ka xulifa po ashike oita ndele otau ka xulifa po yo ovakolokoshi ovo hava eta oita. * (Epsalme 37:9, 10, 14, 15) Onghee hano, itashi kumwifa eshi ovashikuli vaJesus va teelela nodjuulufi oku ka mona omanangeko noupuna Ouhamba waKalunga. — 2 Petrus 3:13.
Mbela otu na okuteelela oule wefimbo li fike peni Ouhamba waKalunga u uye u xulife po okumona oixuna akushe, omafininiko noukolokoshi? Omaxunganeko Ombibeli oo taa wanifwa otaa ulike kutya otu li ‘momafiku axuuninwa’ onghalelo ei yoinima. (2 Timoteus 3:1-5) * Ouhamba waKalunga otau ka xulifa po onghalelo yomomafiku axuuninwa diva noita yaHarmagedon.
Ngaashi twe shi mona metetekelo, ovo tava ka hanaunwa po poita ya xuuninwa yaHarmagedon ovo vo inava “dulika kevangeli lOmwene wetu Jesus.” (2 Ovatessaloniki 1:8) Ashike, dimbuluka kutya Kalunga iha hokwa efyo lovanhu nokuli nolovahenakalunga. (Hesekiel 33:11) Kalunga “ina hala pa kane nande umwe” moita oyo ya xuuninwa nomolwaashi onghundana iwa kombinga yOmwene wetu Jesus i na ‘okuudifilwa ounyuni aushe i ningile oiwana aishe ondombwedi’ fimbo exulilo inali uya. (2 Petrus 3:8, 9; Mateus 24:14; 1 Timoteus 2:3, 4) Kunena ovanhu ove na omhito yokulihonga kombinga yaKalunga okupitila moilonga yokuudifa yEendombwedi daJehova oyo tai longwa mounyuni aushe, okudulika kevangeli laJesus nokuteelela efimbo olo eshi itapa ka kala vali oita.
^ okat. 9 Ouhamba waKalunga otau ka xulifa po yo efyo olo li li omutondi wovanhu. Ngaashi sha yelifwa metukulwa 7, lembo Ombibeli otai hongo lela shike? la nyanyangidwa kEendombwedi daJehova. Kalunga ota ka nyumuna ovanhu omamiliyona mwa kwatelwa vahapu ovo va fila moita momukokomoko womido.
^ okat. 10 Opo u mone ouyelele muhapu u na sha nomafiku axuuninwa, tala etukulwa 9 lembo Ombibeli otai hongo lela shike? la nyanyangidwa kEendombwedi daJehova.


text:
OSHIPALANYOLE SHOKOMBADA | NGHEE TO DULU OKUMONA OUWA MUHAPU NGEENGE TO LESHA OMBIIBELI
Oshike tashi dulu oku ku kwafela opo okulesha kwoye ku kale kuhokwifa?
Mbela okulesha Ombiibeli kwoye otaku ka kala kuhe fi kuhokwifa ile otaku ka kala taku talaleke? Shihapu oshe likolelela kunghee to lesha. Natu ka tale kwaasho to dulu okuninga po opo u kale u na ohokwe yokulesha nou ku hafele.
Hoolola Ombiibeli oyo i shii okulineekelwa noina elaka li li pefimbo. Ngeenge owa lesha ouyelele oo u na oitya ihapu idjuu noya kulupa oyo uhe shii, ito ka hafela noupu oku i lesha. Onghee hano, konga Ombiibeli oyo ya longifa elaka lipu okuudiwa ko, olo tali kumu omutima woye. Ndele pefimbo opo tuu opo, nai kale ya tolokwa noukeka noi li paushili. *
Longifa outeknologi woshinanena. Kunena Ombiibeli kai li ashike molupe lomambo a pilindwa, ndele oi li yo molupe lopaelektronika. Eembibeli dimwe otadi dulu okuleshwa kointaneta ile okutapelwa keekombiyuta, koutableta ile keengodi dopeke opo omunhu a kale ta lesha paumwene. Dimwe odi na oikwafifo ya wedwa po oyo tai ku kwafele u konge diva eevelishe dimwe vali da pamba oshikundafanwa ile u yelekanife nokuli omatoloko Eembiibeli dimwe. Ngeenge owa hala okupwilikina ponhele yokulesha komudidi, Ombiibeli oya kwatwa yo moungalo. Ovanhu vahapu ohava hafele okupwilikina fimbo ve li molweendo moyeendifo yaaveshe, fimbo tava kosho ile tava longo oilonga yonhumba oyo tai va pitike va pwilikine. Omolwashike ito kendabala okulongifa onghedi oyo tai ku wapalele?
Longifa oikwafifo yokukonakona Ombiibeli. Oikwafifo yokukonakona Ombiibeli otai dulu oku ku kwafela u mone ouwa muhapu mwaasho to lesha. Ope na ouwaalita voilongo oyo ya popiwa mOmbiibeli, oyo tai dulu oku ku kwafela u mone eenhele odo to shakeneke mokulesha kwoye noku di kwatakanifa noiningwanima. Oitukulwa ngaashi eshi ile oyo i li ko-website, jw.org, otai dulu oku ku kwafela u shiive oitukulwa ihapu yOmbiibeli.
Lesha meenghedi da yoolokafana. Ngeenge ou wete okulesha Ombiibeli okudja kehovelo fiyo ya pwa ko tashi monika shitilifa, omolwashike ito kulike ohokwe yoye mokuhovela noitukulwa oyo u wete ihokwifa unene kwoove? Ngeenge owa hala okushiiva ovanhu va fimanenena ovo va tumbulwa mOmbiibeli, oto dulu okuhovela okulesha kombinga yovanhu. Ope na oihopaenenwa yomaetepo oo to dulu okulongifa moshimhungu, “ Konakona Ombiibeli moule mokushiiva nawa ovanhu ovo va tumbulwa mo.” Ile pamwe owa hala okulesha Ombiibeli to kongo oikundafanwa ile oiningwanima she likolelela palandulafano layo. Omolwashike ito kendabala onghedi imwe yomuyo?
^ okat. 4 Vahapu ova mona kutya Ombiibeli yOshiingilisha yo-New World Translation of the Holy Scriptures oi li paushili, oi shii okulineekelwa noipu okulesha. Ombiibeli oyo oya nyanyangidwa kEendombwedi daJehova, noi li momalaka e dule 130. Oto dulu oku i tapa konhele yetu yokointaneta ko-jw.org ile u tape o-JW Library. Ile oto dulu yo okupula Eendombwedi daJehova di ku etele Ombiibeli oyo ya pilindwa keumbo leni.


text:
KuHelvy Shaanika
ONGWEDIVA – Ovanhu vatatu ova xulifa omanga vaheyali va mona oiponga, moiningwanima yoiponga yoihato itilifa noinyanyalifa ya ningilwa hanga ponhele imwe popepi nOmuthiya exuliloshivike ladjako.
Moiponga ei omwa fila ovalumenhu vatatu, umwe okwa lyatwa kotuwa navavali ovali metuwa ole le lidenga mondoongi nokupitula po ovanhu vavali pokandingosho kopopepi, opo yoo peke ya vali pa kanghame okatuukala ka humbata ovanhu vatano konima eshi nako oke li denga mondoongi oyo tuu oyo.
Ehokololo olo likumwifa ola tameka mOlomakaya ladja ko lwopo tundi 14h00, eekilometa omugoi lwaapo oku ya mOmuthiya, opo omulumenhu weedula di heshivike a lyatwa kokabesa kepangelo konomola GRN5073 omanga a li ta taulika opate.
Otaku hokolwa kutya omulumenhu oo a shivika nedina Jeremia Iita, vati a dile lwokeembinga dokEpalela kUukwaluudhi okwa li ta londo ngeno moshiendifo shimwe ndele ta dimbuluka kutya okwa ufila pedu oN$10 yaye, ye ta tauluka nee opate ngeno eke i toole ko kombinga ikwao. Mupya munene okwa lyatwa kokabesa oko ka li ta ka di kombinga ikwao.
Efiku la landula ko, ovanhu vavali ova xulifila ponhele oyo i li ashike oshinano shokilometa imwe okudja opo pa fila Iita, eshi oToyota VVTi yavo yonomola N8866T oyo ya li tai dilile kombinga yokOshivelo sha Namutoni ye li denga mondongi. Otaku hokololwa kutya konima yoku li denga mundongi, oVVTi ei oya alangata ndele ta i ka pitula po nokuehameka ovanhu vavali, va li ve li omutumba pokandingosho ke li popepi.
Mhanga ashike ovanashilonga vo MVA Fund, ovanambelewa vopolifi nookatalekonawa va li tava lotokela koshiponga opo, okatuukala kokaNissana konomola N103385W, oko nako ka li taka dilile kombinga yokoushimba, takashingwa komukainhu weedula 34, nako oke li denga mondongi oyo tuu oyo, ndele taka alangata, nokuka kanghamena pokandingosho oko opo ashike pa pitulwa ovanhu koVVTi.
Mokatuwa omo omwa li muna ovanhu vatano, mwakwatelwa okaana keemwedi hamano. Aveshe ovo va li mokahauto omo, ota ku hokololwa kutya ova mona ouponga vanini.
Ovo va fila moVVTi ovo Petrus Valomboleni Nghipuuma (26) na Josef Iifo (33) oo a li ta shingi.
Oiningwanima ei oya ningwa ashike konima yomafiku manini eshi Brian Conolly Zaaruka ashivika nawa nedina Shikuma weedula 39 novatwaalelwa vaye vomadina Joel Sadama Kasamane (20) na David Nghilifavali Silas (22) navo va xulifila mondjila oyo yopokati kOshivelo nOndangwa popepi nomukunda Oniingo, moshitukulwa shaShikoto.
Ota ku hokololwa kutya omushingi okwa nyengwa oku pangela oshi endifo eshi sha eta opo shi alangate. Umwe womovatwaalelwa okwa xupa mo moshipango a mona oshiponga shinini koshipala. Oshiponga shikwao osha ningilwa kOnyati natango nOshitukulwa shaShikoto natango oshivike shadjako eshi ovanhu vane va twalwa koshipangele shaElcin kOnandjokwe shalandula eshi otuwa yoToyota omo va li tava ende ya fiya po opate nokualangata. Elao linene ina mu xulifila omunhu moshiponga omu.
Deputy Commissioner Willem Peter wokOshikoto okwa koleka oiningwanima ei.
Peter okwa pula yoo, ovashivikile ile ovapambele vanakusa Jeremia Iita opo a denegele Constable Julia Shikongo kongodi yonomola 0817547051. Peter ta ta ti ovapammbele vomulumenhu ou ina va monika natango nomudimba waye ouli natango mokila yopolifi kTsumeb. Ta pula keshe ou a kanifa omunhu opo a ye koTsumeb aka tale omudimba womulumenhu ou pamwe ta dimbulukiwa. Otaku hokololwa kutya nakusa ou okwa li ha longo momaumbo moshitukulwa shaShakati naNgwediva, manga ina ka ninga omufita woimuna popepi nOmuthiya


text:
Ene vu Tavi ku Yesu?
Oco.
Tu tava kolondaka via Yesu wa popia hati: “Ame ndinjila, haime ndicili, haime ndimuenyo. Lomue iya ku Isia, te lame.” (Yoano 14:6) Tua kolela okuti Yesu wa tundile kilu, kuenda wa eca omuenyo waye wa lipua ndocisembi. (Mateo 20:28) Olofa viaye lepinduko, via ecelela okuti, vosi va kolela kokuaye va kuata omuenyo ko pui. (Yoano 3:16) Tu tavavo okuti, Yesu wa linga ale Osoma Yusoma wa Suku kilu, kuenje ndopo o ka nena ombembua kolonepa viosi violuali. (Esituluilo 11:15)
Omo liaco, tua kapako olondaka via Yesu viokuti: “Isia wa mbelapo, ame ndi sule.” (Yoano 14:28) Omo liaco, ka tu fendela Yesu momo tua kũlĩha okuti, hayeko Suku Tõlo.